text:
छैठ परमेश्वरी के पूजा समस्त मिथिलावासी लेल अति प्राचिन पारंपरिक पूजन समारोह थीक। सामूहिक रूपमें बेसीतर महिला लेकिन गोटेक पुरुष व्रतधारी सभ संग अनेको प्रकारके पकवान व ऋतुफल संग संध्याकालीन सूर्यकेँ हाथ उठाय नमस्कार अर्पण करैत पुनः उषाकाल भोरहरबेसँ छठि परमेश्वरी (उगैत सूरज) केर दर्शन लेल व्रतधारी करजोड़ि ठरल जलमें ठाड़्ह इन्तजार करैत छथि। सूर्योदय उपरान्त पुनः विभिन्न पकवान व ऋतुफल भरल डालासँ हाथ उठाय नमस्कार अर्पण करैत छठि मैयाके व्रतकथा सुनैत ओंकरी आ ललका बद्धी – ठोप लगबैत व्रतधारी अपन समस्त परिजनकेँ भगवान्केर शुभाशीर्वाद हस्तान्तरित करैत छथि। यैह पूजाके छैठक संज्ञा देल जैछ। क्रमशः मिथिला व आसपासके क्षेत्रसँ शुरु भेल ई पूजा आब समस्त संस्कृतिमें प्रवेश पाबि रहल अछि। आस्थाक बहुत पैघ उदाहरण थीक ई पूजा आ समस्त मनोवाञ्छित फल प्रदान करनिहैर शक्तिशाली छठि मैयाक पूजा लेल के आस्थावान् उद्यत नहि होइछ आइ!
व्रती (साधक) अत्यन्त कठोर नियम एवं शुद्ध आचार-विचार संग निर्जला व्रत करैत छथि आ शरदकालमें ठरल जलमें ठाड़्ह भऽ व्रती सूर्यकेँ जल-फलसँ हाथ उठबैत विशेषार्घ्यसँ पूजा करैत छथि, पूजा काल सेहो विशेष रहैत छैक। सच पूछू तऽ छठि मैयाके पूजा-अर्चनाके विधान देखि हम सभ नहि सिर्फ प्रभावित रहैत छी, बल्कि एकदम कल जोड़ि शरणापन्न अवस्थामें सेहो रहैत छी जे कहीं एको रत्ती गड़बड़ नहि हो नहि तऽ कखनहु साधनामें विघ्न पड़ि जायत आ तेकर दुष्परिणाम व्रतधारी एवं समस्त परिजन पर पड़त। बहुत गंभीर भावनासँ पूर्णरूपेण शरणागत बनि एहि पूजा में साधना करबाक महत्त्व छैक। लेकिन एतेक गंभीरताके रहस्य कि? कि बात छैक जे व्रत एतेक कठोर करय पड़ैत छैक? डूबैत सूरजके पूजा किऐक? आउ प्रयास करैत छी जे एहि समस्त रहस्य पर सँ पर्दा उठाबी। कम से कम आजुक नवतुरिया (हमरा समेत) लेल ई एक शोधक विषय अछि आ एहिमें सावधानीपूर्वक हम सभ मनन करैत आगू देखी!
सभसँ पहिने छठि मैया के थिकी? वा छठि मैया सूरजरूपमें कोना?
बहुत रोचक प्रसंग कहल गेल छैक – कहियो नारद ऋषि व्यामोहित (नारी रूपमें आकर्षित) भेल छलाह। भगवान् विष्णुकेँ मायासँ नारदकेँ एहि तरहक अवस्थाक प्राप्ति भेल छलन्हि आ कहल गेल छैक जे ई ताहि समय भेल छलन्हि जखन नारदजी कोनो कुण्ड (सरोवर)में संध्या करबाक लेल प्रवेश केने छलाह आ ताहि समय भगवान्के मायास्वरूपा एक नारी ओहि सरोवरमें अपन अंग-प्रत्यंग प्राच्छालन करैत रहलीह आ व्यामोहित नारदजी अपन संध्याके (सूर्य एवं गायत्री उपासना) बिसरि बस ओहि नारीके माया-दर्शनमें लागि गेल छलाह। हिनकर भगवान्के मायामें एहि तरहें व्यामोहित देखि सूर्य के सेहो हँसी लागि गेल छलन्हि जाहि कारणे सूर्यास्त सँ किछु समय उपरान्त धरि हुनक अस्त नहि भेलन्हि आ नारदके व्यामोहन छूटिते सूर्यक उपस्थिति देखि सभ बात बूझय में आबि गेलन्हि, तखनहि नारद सूर्यकेँ नारीरूप प्राप्त करबाक शाप देलाह जे बादमें प्रभुजीके मध्यस्थ कयलापर विमोचन करैत केवल एक दिवस लेल कायम राखल गेल, कार्तिक मासक षष्ठी (छठम) तिथिकेँ जेकर समय तेसर संध्या (सूर्यास्तसँ एक पहर पहिले) समय सँ अगिला संध्या याने भोरक सूर्योदय काल के एक पहर उपरान्त धरि नारी स्वरूपमें रहबाक बात तय भेल जिनका भगवान् विष्णु छठि मैयाक शक्तिस्वरूपा नाम व वर प्रदान कयलन्हि। मिथिलामें यैह देवीक उपासना लेल पूर्वकालमें योगी-ऋषि द्वारा प्रजाकेँ उपदेश कैल गेल आ आदिकालसँ हिनक उपासनाक एक निश्चित विधान अनुरूप छठि मैयाक आराधना चलैत आबि रहल अछि।
छठि मैयाक पूजाक महत्त्व कि?
सूर्यक परिचय सर्वविदित अछि। बिना सूर्य सभ सून्न! विज्ञान – ज्ञान – मान – आन – शान – सभ सूर्यके चारू कात, केन्द्रमें केवल सूर्य! नवग्रह, नक्षत्र, भूमण्डल, पंचतत्त्व, उर्जा, पोषण… हर बात के जैड़में सूर्य! सूर्यक उपासना संसार में आस्तिक-नास्तिक सभ करैछ। मिथिलामें जतय पुरुषवर्ग लेल संध्योपासनामें सूर्यकेँ जलक अर्घ्यसँ नित्य पूजा करैक विधान अछि, तहिना सूर्य नमस्कार समान प्रखर योग-साधना, नारीवर्गलेल सेहो नित्य तुलसी एवं सूर्यकेँ जलार्घ्य देबाक परंपरा रहल अछि। सूर्यकेँ भगवान् मानल जायमें किनको कोनो आपत्ति कहियो नहि रहल अछि। नित्य समयसँ उदय, समयसँ अस्त, दिन व रातिक निर्धारण, अग्नि-वायु-वर्षा-मौसम आ समस्त अवयव जे जीवन लेल आवश्यक अछि तेकर दाता – चक्रवर्ती राजा के संज्ञा देल जाइछ सूर्यकेँ। ओ चाहे मनुष्यलोक हो वा आदित्य-वसु वा कोनो अन्य लोक; सभक राजा सूर्य! प्रत्यक्ष देवता के अधिपति सूर्य! साक्षात् नारायण के – त्रिलोकस्वामीके प्रतिनिधित्व करनिहार सूर्य! हिनकर पूजा तऽ लोक नित्य करैत अछि। तखन यदि एक दिन (कार्तिक षष्ठी) हिनक विशेष रूप छठि मैया साक्षात् शक्तिके भंडारिणी हम मानवलोककेर सोझां रहती तऽ के कृपापात्र बनय लेल नहि चाहत! अत: छठि मैयाके आराधना समस्त सखा-परिजन-राष्ट्र लेल कल्याणकारक होइछ।
सूर्यकेँ प्रतिदिन प्रातः काल अर्ध्य देलासँ आ प्रणाम कएला सँ आयु, विद्या, यश आ बल के वृद्धि होइत अछि ।
आदित्यस्य नमस्कारं ये कुर्वन्ति दिने-दिने ।
चत्वारि तस्य वर्धन्ते आयुर्विद्या यशोबलम् ॥
छठि मैयाके व्रतकेर नियम कि?
एहि व्रतमें तीन दिनक कठोर उपवास कैल जाइत अछि। चतुर्थी दिन पवित्र पोखैर वा नदीक जलसँ स्नान करैत एक बेर खयबाक परंपरा अछि जेकरा नहाय-खायके संज्ञा देल जाइछ। पञ्चमी दिन उपवास करैत सन्ध्याकाल लवणरहित गुड़सहित खीरसँ खरना कैल जैछ। षष्ठी दिन निर्जल व्रत राखि सूर्यास्त सँ पहिले एवं कतेको जगह सूर्यास्तक बाद पोखरि वा नदीके पवित्र घाट पर जलमें ठाड़्ह भऽ पकवान एवं फलादिक डालासँ अस्त होइत सूर्य जे आब शक्ति-स्वरूपा छठि मैयाक रूपमें परिणत भऽ गेल रहैत छथि तिनका प्रणाम कैल जाइछ, समस्त बन्धु-बान्धवके कुशलता एवं कल्याण लेल प्रार्थना कैल जाइछ, मनोवाञ्छित फल व व्रतक निष्ठापूर्वक सफलता एवं चरणमें अटूट भक्ति लेल प्रार्थना कैल जाइछ। पुनः उदयकालिक सूर्य याने छठि मैयाकेँ विभिन्न प्रकारक पकवान एवं ऋतुफलके डाला आदिसँ हाथ उठाय नमस्कार अर्पित करैथ व्रतक कथा श्रवण कैल जाइछ।
छठि मैयाक व्रत कथा
एक छलाह राजा प्रियव्रत जिनक पत्नीक नाम मालिनी छलन्हि। राजा रानी नि:संतान होयबाक कारणे बहुत दु:खी छलाह। महर्षि कश्यप द्वारा पुत्रेष्ठि यज्ञ करौलन्हि, फलस्वरूप मालिनी गर्भवती भेलीह मुदा नौ महीना बाद जखन ओ बालक के जन्म देलीह तऽ ओ मृत अवस्थामें छल। एहिसँ राजा प्रियव्रत बहुत दुःखी भऽ आत्महत्या लेल उद्यत भेलाह। तखनहि एक देवी प्रकट होइत अपन परिचय षष्ठी देवीके रूपमें दैत पुत्र वरदान देनिहैर कहैत हुनका सँ अपन पूजा-अर्चनामें लीन होयबाक लेल उपदेश केलीह। राजा देवीकेर आज्ञा मानि कार्तिक शुक्ल षष्टी तिथि केँ देवी षष्टीकेर पूजा कयलन्हि जाहिसँ हुनका पुत्र-धनके प्राप्ति भेलन्हि। ताहि दिन सँ छठिक व्रतक अनुष्ठान चलि रहल अछि।
एक दोसर मान्यता अनुसार भगवान श्रीरामचन्द्र जी जखन अयोध्या वापसी कयलाह तखन राजतिलक उपरान्त सियाजी संग कार्तिक शुक्ल षष्ठी तिथिकेँ सूर्य देवताकेर व्रतोपासना कयलन्हि आ ओहि दिनसँ जनसामान्य में ई पावैन मान्य बनि गेल और दिनानुदिन एहि पावैनक महत्त्व बढैत चलि गेल जाहिमें पूर्ण आस्था एवं भक्तिक संग ई पावैन मनाओल जाय लागल।
छठि मैया आ डूबैत-उगैत सूरुजके पूजा
छैठ परमेश्वरी के पूजा समस्त मिथिलावासी लेल अति प्राचिन पारंपरिक पूजन समारोह थीक। सामूहिक रूपमें बेसीतर महिला लेकिन गोटेक पुरुष व्रतधारी सभ संग अनेको प्रकारके पकवान व ऋतुफल संग संध्याकालीन सूर्यकेँ हाथ उठाय नमस्कार अर्पण करैत पुनः उषाकाल भोरहरबेसँ छठि परमेश्वरी (उगैत सूरज) केर दर्शन लेल व्रतधारी करजोड़ि ठरल जलमें ठाड़्ह इन्तजार करैत छथि। सूर्योदय उपरान्त पुनः विभिन्न पकवान व ऋतुफल भरल डालासँ हाथ उठाय नमस्कार अर्पण करैत छठि मैयाके व्रतकथा सुनैत ओंकरी आ ललका बद्धी – ठोप लगबैत व्रतधारी अपन समस्त परिजनकेँ भगवान्केर शुभाशीर्वाद हस्तान्तरित करैत छथि। यैह पूजाके छैठक संज्ञा देल जैछ। क्रमशः मिथिला व आसपासके क्षेत्रसँ शुरु भेल ई पूजा आब समस्त संस्कृतिमें प्रवेश पाबि रहल अछि। आस्थाक बहुत पैघ उदाहरण थीक ई पूजा आ समस्त मनोवाञ्छित फल प्रदान करनिहैर शक्तिशाली छठि मैयाक पूजा लेल के आस्थावान् उद्यत नहि होइछ आइ!


c: text/html

text:
17
यीशुक रूपक परिवर्तन
(मरकुस 9:2-13; लूका 9:28-36)
1 छओ दिनक बाद यीशु अपना संग पत्रुस, याकूब आ हुनकर भाय यूहन्ना केँ लऽ कऽ एक ऊँच पहाड़ पर एकान्त मे गेलाह। 2 हुनका सभक सामने मे यीशुक रूप बदलि गेलनि। हुनकर मुँह सूर्य जकाँ चमकऽ लगलनि आ हुनकर वस्त्र इजोत सन उज्जर भऽ गेलनि। 3 एकाएक शिष्य सभ केँ मूसा आ एलियाह यीशु सँ बात-चीत करैत देखाइ देलथिन। 4 एहि पर पत्रुस यीशु केँ कहलथिन, “यौ प्रभु, हमरा सभक लेल ई कतेक नीक बात अछि जे हम सभ एतऽ छी! जँ अपनेक आज्ञा होअय तँ हम एहिठाम तीनटा मण्डप बनायब—एकटा अपनेक लेल, एकटा मूसाक लेल आ एकटा एलियाहक लेल।” 5 पत्रुस ई सभ बाजिए रहल छलाह, तखने एकटा चमकैत मेघ आबि हुनका सभ केँ झाँपि देलकनि आ मेघ मे सँ ई आवाज आयल जे, “ई हमर प्रिय पुत्र छथि। हिनका सँ हम अति प्रसन्न छी, हिनका बात पर ध्यान दिअ!” 6 ई सुनि शिष्य सभ अति भयभीत भऽ कऽ मुँहे भरेँ खसलाह। 7 तखन लग आबि यीशु हुनका सभ केँ छुबि कऽ कहलथिन, “उठू, नहि डेराउ।” 8 ओ सभ जखन अपन नजरि ऊपर उठौलनि तँ ओतऽ यीशु केँ छोड़ि आओर किनको नहि देखलनि।
9 पहाड़ पर सँ नीचाँ उतरैत समय मे यीशु शिष्य सभ केँ आज्ञा देलथिन जे, “जाबत तक मनुष्य-पुत्र मृत्यु सँ फेर जीबि कऽ नहि उठत ताबत तक जे बात अहाँ सभ देखलहुँ से ककरो नहि कहिऔक।” 10 एहि पर हुनकर शिष्य सभ हुनका सँ पुछलथिन, “धर्मशिक्षक सभ किएक कहैत छथि जे पहिने एलियाह केँ अयनाइ आवश्यक अछि?” 11 यीशु उत्तर देलथिन, “ई बात एकदम ठीक अछि। एलियाहक अयनाइ आवश्यक अछि, और ओ सभ बातक सुधार करताह। 12 मुदा हम अहाँ सभ केँ कहैत छी जे एलियाह तँ आबि गेल छथि। लोक सभ हुनका चिन्हि नहि सकलनि और ओकरा सभ केँ जे मोन भेलैक, से हुनका संग कयलकनि। एहि तरहेँ मनुष्य-पुत्र केँ सेहो ओकरा सभक हाथेँ कष्ट भोगऽ पड़तनि।” 13 तखन शिष्य सभ केँ बुझऽ मे अयलनि जे यीशु हमरा सभ केँ बपतिस्मा देनिहार यूहन्नाक सम्बन्ध मे कहि रहल छथि।
दुष्टात्मा लागल एक बालक
(मरकुस 9:14-29; लूका 9:37-43)
14 ओ सभ जखन लोकक भीड़ जतऽ जमा छल ततऽ पहुँचलाह तँ एक गोटे यीशु लग आबि ठेहुनिया दऽ कऽ कहऽ लगलनि, 15 “यौ प्रभु, हमरा बेटा पर दया कयल जाओ, एकरा मिर्गी अबैत छैक आ बहुत कष्ट होइत छैक। ई कखनो आगि मे खसि पड़ैत अछि तँ कखनो पानि मे। 16 हम एकरा अपनेक शिष्य सभ लग अनने छलहुँ, लेकिन ओ सभ एकरा ठीक नहि कऽ सकलथिन।”
17 यीशु उत्तर देलथिन, “है अविश्वासी आ भ्रष्ट पीढ़ीक लोक सभ, हम कहिया तक तोरा सभक संग रहिअह? हम कहिया तक तोरा सभ केँ सहैत रहिअह? आनह लड़का केँ हमरा लग।” 18 जे दुष्टात्मा ओकरा मे पैसि गेल छल, तकरा यीशु फटकारलथिन। दुष्टात्मा ओकरा मे सँ निकलि गेलैक, आ ओ तखने ठीक भऽ गेल।
19
बाद मे शिष्य सभ एकान्त मे यीशु लग आबि कऽ पुछलथिन, “हम सभ ओहि दुष्टात्मा केँ किएक नहि निकालि सकलहुँ?” 20
ओ उत्तर देलथिन, “अहाँ सभ मे विश्वासक कमी अछि, तेँ। हम अहाँ सभ केँ सत्य कहैत छी जे, जँ अहाँ सभ मे सरिसोक दानो बराबरि विश्वास रहत आ एहि पहाड़ केँ कहब जे, ‘एहिठाम सँ हटि कऽ ओतऽ जो’ तँ हटि जायत। एहन कोनो बात नहि अछि जे अहाँ सभक लेल असम्भव होयत। 21
[मुदा एहि तरहक दुष्टात्मा प्रार्थना आ उपास केँ छोड़ि आओर कोनो दोसर उपाय सँ नहि निकालल जा सकैत अछि।]*
”
अपन मृत्यु आ जिआओल जयबाक सम्बन्ध मे यीशुक दोसर भविष्यवाणी
(मरकुस 9:30-32; लूका 9:43-45)
22 एक दिन यीशु आ शिष्य सभ जखन गलील मे एक संग छलाह, तखन यीशु हुनका सभ केँ कहलथिन, “मनुष्य-पुत्र पकड़बा कऽ लोकक हाथ मे सौंपल जायत। 23 ओ सभ ओकरा मारि देतैक, मुदा तेसर दिन ओ जिआओल जायत।” ई बात सुनि शिष्य सभ बहुत उदास भऽ गेलाह।
मन्दिरक कर
24 तकरबाद यीशु आ हुनकर शिष्य सभ जखन कफरनहूम नगर मे पहुँचलाह, तखन मन्दिरक कर असूल कयनिहार सभ पत्रुस लग आबि कऽ पुछलकनि, “की अहाँ सभक गुरुजी मन्दिरक कर नहि चुकबैत छथि?” 25 पत्रुस कहलथिन, “हँ, चुकबैत छथि।” तकरबाद पत्रुस जखन घर मे अयलाह तँ यीशुए हुनका सँ पुछलथिन, “यौ सिमोन, अहाँक की विचार अछि? संसारक राजा सभ सीमा-शुल्क वा व्यक्ति-कर ककरा सभ सँ लैत अछि? अपन पुत्र सभ सँ वा आन लोक सभ सँ?” 26 पत्रुस कहलथिन, “आन लोक सँ।” तखन यीशु कहलथिन, “एकर मतलब, पुत्र कर-मुक्त अछि। 27 मुदा एक बात, अपना सभ ओकरा सभ केँ सिकायत करबाक अवसर नहि दी, तेँ अहाँ झील पर जा कऽ बंसी थापू। जे माछ पहिने फँसत तकरा निकालू। ओकरा मुँह मे अहाँ केँ एकटा चानीक सिक्का भेटत। अहाँ ओ सिक्का लऽ कऽ अपना दूनू गोटेक कर ओकरा सभ केँ दऽ कऽ चुका दिऔक।”

robotstxt: allowed

filter: keep


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 15 फ़रवरी 2012
गजल@प्रभात राय भट्ट
मित्रताक कर्मपथ पर मोन जीत अहाँ लेलौं
स्वार्थक मीत जग समूचा,मोन मीत नहीं कियो
धन्य सौभाग्य हमर मोन मीत बनी अहाँ एलौं
स्वार्थक मेला में भोगलौं हम वर वर झमेला
हर झमेला में बनिक सहारा मीत अहाँ एलौं
मजधार डूबैत हमर जीवनक जीर्ण नाव
नावक पतवार बनी मलाह मीत अहाँ एलौं
निस्वार्थ भाव अहाँ मित्रताक नाता जोड़ी लेलहुं
हर नाता गोटा सं बड़का रिश्ता मीत अहाँ देलौं
नीरसल जिन्गीक हर क्षण भेल छल उदास
उदास जिन्गीक ठोर पर गीत मीत अहाँ देलौं
संगीतक ध्वनी सन निक लगैय मीतक प्रीत
कृष्ण सुदामाक प्रतिक बनी मीत अहाँ एलौं
...............वर्ण:-१८.....................
रचनाकार:-प्रभात राय भट्ट


text:
फुलतोरा कुशेश्वरस्थान के’ मध्य बनत नवका सड़क
फोर लेन होयत नवका हाईवे
खगड़िया । दरभंगा-कुशेश्वरस्थान-खगड़िया राष्ट्रीय राज्यमार्गक घोषणा के’ संगहि बंगालक कंपनी नेशनल हाईवे केर सर्वे शुरू कS देलक अछि। अहि नव एनएच केर तहत दरभंगा आऔर खगड़िया जिलाक 50 किलोमीटर धरि सिमान लगभग आओत। एखन दरभंगा कुशेश्वरस्थान केर मध्य वर्तमान स्टेट हाईवे 56 के’ राष्ट्रीय राज्यमार्ग मे परिवर्तित कएल जाएत, ओतय कुशेश्वरस्थान-फुलतोरा केर मध्य सड़क निर्माण कS एकरा खगड़िया सँ जोड़ि देल जाएत।
हाईवे केर प्रस्तावित रास्ता दोनार सँ शिवनगरघाट- बिरौल सँ होइत कुशेश्वरस्थान धरि पहुँचत। सर्वे केर काज बंगालक कंपनी कS रहल अछि जे अगिला मास धरि पूरा सर्वेकें डीपीआर रिपोर्ट सरकारकें हस्तांतरित कS देत। नवका नेशनल हाईवेकें खगड़िया- फुलतोरा- कुशेश्वरस्थान- बिरौल सँ होइत दरभंगाक दिल्ली मोड़ स्थित ईस्ट वेस्ट कॉरीडोर सँ जोड़ि देबाक योजना अछि। अहिसँ नहि केवल दरभंगा आऔर खगडिया सीधे जुड़ि जाएत, अपितु दुनु पड़ोसी जिलाक दूरी सेहो कम भ’ जाएत। अहि नव निर्माणकें संगहि खगड़िया के’ लोक सभक दरिभंगा एयरपोर्ट धरि सेहो सीधे पहुँच भ’ जाएत, एकर बाद खगड़ियाकें पटना एयरपोर्ट पर निर्भरता खत्म भ’ जाएत।
दरभंगा- कुशेश्वरस्थान वर्तमान स्टेट हाईवेकें नेशनल हाईवे मे परिवर्तित होइतहि फुलतोरा- कुशेश्वरस्थान के’ मध्य नव सड़क बनाओल जाएत। बाढ़ग्रस्त क्षेत्र सँ टप’ बला फुलतोरा- कुशेश्वरस्थान के’ मध्य 6 टा पुलक निर्माण सेहो कएल जाएत। एकर सड़क केर निर्माण सँ क्षेत्रक जुड़ाव मधुबनी, सहरसा संगहि अन्यान्य स्थानसँ सेहो भ’ जाएत। कुशेश्वरस्थान सहित आस पड़ोसक क्षेत्र जे बेसी काल पानिमे डूबल रहैत अछि, एहनमे मिथिला केर बाबाधामक हेतु नव नेशनल हाईवे सँ विकासक नव रास्ता खुजत।


text:
नीतीश सरकार कए सत्ता मे एलाक बाद स इ चर्चा रहल जे बिहार मे बंद चीनी मिल खुलत। बिहार मे अगिला साल चुनाव अछि आ एखन धरि एकोटा मिल चालू नहि भ सकल अछि। मुदा प्रवासी बिहारीक दिल्ली स्थित कंपनी तिरहुत इंडस्ट्री लि. घोषणा केलक अछि जे ओ रैयाम चीनी मिल कए शिलान्यास दिसंबर मे करत आ 2011 मे ओहि मिल स चीनी उत्पादन शुरू भ जाइत। चीनीक संग-संग बिजली आ एग्रो इंडस्ट्रीक विकास सेहो होयत। विजन-2015 पर तिरहुत इंडस्ट्री लि. क निदेशक एएन झा स समाद लेल विस्तार स गप केलथि अछि वरिष्ठ पत्रकार विनीत झा ‘उत्पल’। प्रस्तुत अछि साक्षात्कारक पहिल कड़ी
बिहार मे उद्योग लगेबाक पाछु कोनो विशेष कारण
यउ, सच कहल जाए त हमरा बिहार लौटबाक पाछु दू गोटे छथि। अशोक यादव आ हरिभूषण ठाकुर ‘बचौल’। ई दूनू गोटे 35-38 सालक हेताह आ ओइ इलाका क विधायक छथि। दूनू गोटेक जिद स हम इ फैसला लेबा लेल तैयार भेलहुं।
हिनका स संपर्क कोना भेल
हिनका सब स संपर्क भेल प्रदीप चौधरीक माध्यम स। प्रदीप जी चार्टर एकाउंटेंट छथि आ एहि कंपनी मे हमर भागीदार सेहो छथि।
प्रवासी मैथिल हेबाक बावजूद मिथिला स एहन जुड़ाव क कारण
देखू, ओना त हमर दादा डॉ सर गंगानाथ झा 1880-90 मे मिथिला स पलायन करि गेलाह। हमर सबहक ओहि ठाम(सरिसव-पाही) कोनो संपत्ति नहि अछि। हमर पिताक आदित्यनाथ झाक जन्म इलाहाबाद मे भेलनि आ हमर लखनऊ मे। हमर शुरुआती पढ़ाई उत्तरप्रदेश आ कॉलेज दिल्लीक सेंट स्टेफन मे भेल। एकर बावजूद हम सब मिथिला स जुड़ल रहलहु तेकर पाछु दू-तीन टा कारण रहल। पहिल त हमर दादा आ पिता दूनू गोटेक साफ निर्देश छल जे घर मे मैथिली बाजल जाए। हमर संतानो आइ एकर पालन करैत अछि। दोसर जे हमर सासुर राघोपुर(सकरी) अछि आ जखन धरि ससुर छलाह, साल मे एक बेर जाइते छलहुं।
एहि प्रोजेक्ट क नींव कोना पड़ल
पिछला साल फरवरी मे ओ हमरा फोन केलथि आ कहलथि जे एक घंटा समय चाही। ओ हमरा बिहार भवन ल गेलथि। ओहि ठाम अशोक यादव आ हरिभूषण ठाकुर ‘बचौल’ स परिचय भेल। अशोक यादव हमरा स चीनी मिलक संबंध मे गप शुरू केलथि। कहलथि जे सकरी चीनी मिल कोना शुरू भ सकैत अछि। हमर जबाव छल, असंभव अछि। 32 एकड़ मे त आइ मिलक संबंध मे सोचले नहि जा सकैत अछि। विश्व बैंक सेहो कहैत अछि जे 3500 टीएमटी स कम उत्पादन वाला संयंत्र घाटाक सौदा अछि। जखन कि सकरी मात्र 900 टीएमटी क्षमतावाला मिल छल। लेकिन ओ आग्रह करैत रहलाह, तखन बीच मे हरिभूषण ठाकुर ‘बचौल’ कहलथि जे अगर रैयाम सेहो भ जाए। हमर सवाल छल, एहि मे अहांक की स्वार्थ आ हमरा स की चाहैत छी। अशोक यादव साफ कहलथि जे हुनकर सबहक स्वार्थ एतबा जे मिल चालू भ जाए। अशोक यादवक कहब छल जे अगर मिल चालू भ जाइत अछि त हुनकर सबहक राजनीतिक भविष्य सुरक्षित भ जाइत। हमरा अशोक यादवक गप मे दम लागल आ हम हुनका लोकनि स मिलक संबंध मे रिपोर्ट देबा लेल कहल। मुदा अशोक यादव रिपोर्ट संगहि रखने छलाह। रिपोर्ट देखलाक बाद हमर कहब छल जे रैयाम, सकरी आ लोहट मिला कए एकटा चीनी मिल भ सकैत अछि। अशोक यादव कहलथि जे लोहट त बिका गेल। तखन त रैयाम मे मील लगाउल जा सकैत अछि। ओहि ठाम ओतबा जमीन अछि जे 500 टीएमटी क्षमताक संयंत्र लगा सकैत छी। मुदा सवाल अछि जे मात्र चीनी मिल खोलब ओहि इलाका मे आसान नहि होयत। चीनी मिल तखने चलि सकैत अछि जखन ओकर संग-संग एग्रो इंडस्ट्री कए सेहो स्थापना कैल जाए। हमर इ गप हरिभूषण ठाकुर ‘बचौल’ दिमाग मे नहि गेल, मुदा अशोक यादव बुझला आ ओ हमर संपर्क मे रहलाह।
त अहां उद्योग लगेबा लेल तैयार छलहुं
नहि। ता धरि हम एकटा सलाहकारक भूमिका मे रही। मुदा एक दिन अशोक यादवक फोन आयल। ओ कहलथि जे रैयाम आ सकरी दूनू मिल खरीद सकैत छी, मुदा हमरा आबैय पड़त। हम मना करि देलहुं। मुदा ओ जिद पर छलाह। प्रदीप चौधरी सेहो कहलथि जे यदि अहां चलब त हमहू चलब। दूनू गोटेक आग्रह देखलाक बाद हमर कहब छल जे हमर उम्र आ क्षमता दूनू एहि काज लेल तैयार नहि अछि। एहि योजना कए पूरा होइत-होइत 20 साल तक लागि सकैत अछि। एहन मे हमरा अपन पुत्र स गप करय पड़त। जे एखन लंदन मे इंजीनियरिंग मे व्यापार प्रबंधनक पढ़ाई करि रहल छथि। 24 सालक हमर पुत्र अगर तैयार हेताह, त हम एहि मे हाथ देब। किया कि हम कोनो काज आधा मन आ आधा क्षमता स नहि करैत छी।
पुत्रक केहन प्रतिक्रिया रहल
हम जखन हुनका फोन केलहु त ओ एकरा लेल तैयार त छलाह। ओ कहलथि जे हमर मदद लेल ओ भारत लौट सकैत छथि। हुनकर उत्साह देखि हम एहि योजना मे हाथ देलहुं।
अहांक बिहार जेबाक फैसला माहौल बदलबाक सबूत अछि
पता नहि, मुदा बिहार बदलल बा बदलत स बेसी गंभीर मसला इ अछि जे बिहार कए बदलय पड़त। खास कए मिथिला। इ क्षेत्र एतबा नीचा चल गेल अछि जे ओहि स नीचा आब नहि जा सकैत अछि। तीन साल पहिने धरि हम नियमित सासुर जाइत छलहुं। ओहि ठाम लोक स खास कए 12-14 सालक बच्चा तक क लक्ष्य मात्र छल ठेकेदारी। कोनाओ एकटा पुलिया तक कए ठेकेदारी भेटि जाए त गाम मे पक्का मकान त बनिए जाइत। एहन भविष्य देख दुख होइत छल।
निराकरणक प्रयास आब किया
नहि, 1972 मे हमर पिताक निधनक बाद हम अधिकतर दिल्ली मे रही। ओहि समय मे हमर मधुबनीक पूर्व सांसद भोगेंद्र झा स नीक संबंध छल। एकर पाछु सेहो मिथिला आ मैथिली छल। किया कि ओ राजनीति मे छलाह आ हम कारोबार जगत मे। दूनूक कोनो मेल नहि छल। भोगेंद्रजी मिथिला कए ल कए काफी चिंतित रहैत छलाह। ओ सब एकटा अखिल भारतीय मिथिला संघ गठित केने छलाह। हमर इच्छा छल जे दिल्ली मे रहनिहार सबटा मैथिल कए एकटा मंच पर आनल जाए, मुदा एहि काज मे हम असफल भेलहुं। एहि दौरान हम अपन संपर्क स अखिल भारतीय मिथिला संघ करीब 2.5 लाख टकाक दान एहि शर्त पर दिया देलहुं जे एहि टका कए बैंक मे राखल जाए आ ओकर सूदक पाई स (जे ओहि समय मे करीब 30 हजारक करीब छल) छात्रवृति प्रदान कैल जाए। योजनाक अनुसार रकमक 60 फीसदी हिस्सा ओहन मैथिल भाषी छात्रा कए देल जाए जे 12वीं मे सबस बेसी अंक अनलक अछि। तहिना बचल 40 फीसदी सबस बेसी अंग अननिहार मैथिलभाषी छात्र कए दैल जाए। एकरा लेल कोनो स्थान या जातिक बंधन नहि राखल गेल छल। मुदा ओहि दिन बड़ धक्का लागल जहिया पता चलल जे ओहि टका स इ सब कोनो अनधिकृत जमीन खरीद लेलथि अछि। ओकर बाद हम हुनका लोकनिक संपर्क मे नहि छी। आब त भोगेंद्र बाबू सेहो एहि दुनिया मे नहि छथि।
फेर ओहन धोखाक डर नहि
इ कहबा मे हमरा कोनो रोच नहि अछि जे अपन सबहक समाज मे एकटा अजब प्रवृति अछि। यदि ककरो ऊपर जाइत देख लेलक त टांग खिचबा लेल तैयार भ जाइत। एहन मे कोनो काज शुरू करब कठिन जरूर अछि।
त मिल कतय लागत
मिल रैयाम मे लागत। मुदा जाहि ठाम मिल अछि ओ जगह मिल लेल ठीक नहि अछि। नवका मिल ओहि ठाम लागत जतय आवासीय परिसर अछि।
आ सकरी मे
सकरी मे सामन राखल जाइत। किछु आओर काज होयत।
मिल लगबा मे देरी किया भ रहल अछि
हां, किछु देरी भेल, जेकर कारण रहल जे हमरा लोकनि कए जे मिलक कागज भेटल ओहि मे गलती स 42 एकड़ जमीनक उल्लेख नहि छल। 26 अक्टूबर कए जमीन स संबंधित कागज भेटल अछि। आब मिल लगबाक बाट साफ भ गेल।
त झार-पोछ कहिया स शुरू होयत
अहां झार-पोछ पूछैय छी, अशोक यादव पूछैत छथि शिलान्यास कहिया करब। देखू हमरा लेल इ कोनो मायने नहि रखैत अछि। मिलक पुरनका दीवार तोड़ल जा रहल अछि। शिलान्यास अशोक यादव लेल जरूरी छैन ताहि लेल ओ करय पड़त। आशा करैत छी दिसंबरक दोसर सप्ताह सात बा 12 तारीख कए मिलक शिलान्यास भ सकैत अछि।
आब अहांक पहिल काज की रहत
देखू, हम त तैयार छी, किछु कागजी काज रुकल अछि। जेना सरकार एखन धरि डेडिकेटेड कमांड एरियाक निर्धारण नहि केलक अछि। पहिने त एहि मिल कए दू लाख एकड़ कमांड एरिया छल,लगभग पूरा दरभंगा आ मधुबनी। मुदा हमरा ओतबा नहि भेटत। हमर पहिल काज एकर निर्धारण करा अपन किसान कए कुसियार उपजेबा लेल तैयार करब रहत। किया कि कोनो किसान जे आइ 10 बिघा मे आन फसल करैत अछि ओकरा अगर कहबै जे तो कुसियार कर त पागले कहत। एकरा लेल त पहिने 10 बिघा मे जेतबा ओकरा फलस होइत छैक ओ पांच बिघा मे उपजेबा लेल तकनीक उपलब्ध कराबै पड़त। बाकि बचल पांच बिघा मे ओकरा स कुसियार रोपबा सकैत छी।
त मिल लगबा मे दिन समय लागत
मिल लगेबा लेल तुर्की क एकटा कंपनी कए ठेका देल गेल अछि। ओ 12 स 14 माह मे संयंत्र लगा देत, मुदा सवाल अछि जे पेराई सत्र त आब 2011 क नवंबर मे संभव अछि। ओना किछु स्थानीय कंपनी सेहो संपर्क केने छल ओकर कहब छल जे आठ माह मे संयंत्र चालू करि देब, मुदा सवाल उठैत अछि जे अगर ओ नहि चलल त हमरे माथ पर खसत। ताहि लेल हम सब किछु अंतरराष्टï्रीय स्तर पर करि रहल छी। ताहि लेल विश्वास अछि जे 2011क नवंबर मे चीनी, बिजली, अलकोहल, इथनौल आ एग्रो इंडस्ट्रीक उत्पादन शुरू भ जाइत।
बिहारक नौकरशाही केतक बाधक बनल
देखू, बिहारक नौकरशाही कोनो आन राज्य स अलग नहि अछि। उत्तराखंड, दिल्ली, यूपी या ओडिशा सब ठामक नौकरशाही एक रंग अछि। हां एहि मामला मे गुजरात किछु अलग अछि। ओहि ठाम नरेंद्र मोदीक राज चलैत अछि। ओ एक मात्र मुख्यमंत्री छथि जे पूरा कमांड अपना लग रखने छथि। सबहक पहुंच हुनका लग अछि। ओ अपन मंत्रिमंडलों मे एहन लोक कए रखने छथि, जिनका नौकरशाह गुमराह नहि करि सकैत अछि।
कहल जाइत अछि जे बिहरक नौकरशाह क सोच बड़ छोट अछि।
एहन बिहारे टा मे नहि अछि। एक बेर देहरादून सचिवालय मे नारायण दत्त तिवारी स भेंट भ गेल। ओ हमर कका(डॉ अमरनाथ झा) क छात्र छथि, ताहि लेल परिचय अछि। गप चलल त मामला शिक्षा पर आयल। कहलथि जे कोना ठीक होयत। हमर कहब छल जे अहांक शिक्षक गाम नहि रहय चाहैत अछि। कोनो बहाना बना ओ देहरादून आबि जाइत अछि। एहन मे किया ने जे शिक्षक ओहि ठाम अछि, तेकरे सब भाषा पढ़ेबाक मौका देल जाए। तिवारी जी कहलथि से कोना होयत। हमर कहब छल इ कम्प्यूटर कहिया काज देत। फेर सवाल उठल, 14000 स्कूल अछि, टका कोना आउत। हमरा ताज्जुब भेल, कहलहुं जे एतबा दिन मुख्यमंत्री रहलाक बावजूद तिवारी जी लेल टकाक समस्या अछि। विश्व बैंक टका ल कए तैयार अछि। एहि काज लेल चीन दू लाख करोड़ टका सब साल लैत अछि, मुदा हमरा लोकनि लग कोनो प्रोजेक्टे नहि अछि। तिवारी जी प्रधान सचिव(शिक्षा) कए तलब केलथि। सचिव महोदय प्रोजेक्ट बनेबा स हाथ उठा लेलथि। हमरा कहल गेल जे अहां प्रोजेक्ट बना दिय। हम 20000 करोड़क प्रोजेक्ट बना तिवारी जी कए द कहल जे एकरा सरकारी कागज पर उतारी विश्व बैंक लग पठा देल जाए। छह माह बीत गेल, एक दिन तिवारी जी भेटलाह, हुनक संग प्रधान सचिव(शिक्षा)सेहो रहथि। तिवारी जी धन्यवाद देलथि जे अहांक बनाउल प्रोजेक्ट स आठ हजार करोड़ टका इ विश्व बैंक स अनलथि अछि। आठ हजार करोड़ सुनि हम चौंक गेलहुं। प्रधान सचिव(शिक्षा) हमरा कात ल गेलथि आ कहलथि जे अहां त 20000 करोड़ लिखी देने रहि। हम ओकरा आठ एहि ल कए केलहुं जे आठ मांगब त पांच भेटत,मुदा आठ मे आठ भेटि गेल। आब कहू जे एहन नौकरशाह रहत त कोन राज्य विकास करत।
आगू अगिला दिन…….


text:
तटबंध बनला क बाद बढैत गेल बाढिग्रस्त इलाकाक क्षेत्रफल : पुष्यमित्र
सोमू आनंद
सुपौल । बाढ़ आओर बांध विशेषज्ञ नदी पुत्र दिनेश कुमार मिश्र कहला अछि जे हरेक साल बाढ़िक विभीषिका झेलनिहार कोसी क्षेत्र मे एकर स्थाई समाधान लेल ठोस राजनीतिक पहल जरुरी अछि। ओ कहलाह जे कोसी नदी क बाढ़ि भारत आओर नेपाल लेल पैघ राजनीतिक खींचतान क मुद्दा ज़रूर रहल अछि, मुदा दुनू तरफ़ से एकर स्थाई समाधान क कोशिश कम देखल गेल। एहि इलाका कए बाढ़ स निपटारा लेल देसी समाधानक जरुरत अछि।
श्री मिश्रा सुपौल क कालिकापुर मे कोसी प्रतिष्ठान क ‘कोसी के किसान’ सेमिनार कए संबोधित क रहल छलाह। सरकारी मुलाज़िम रहैत अपन अनुभव कए साझा करैत श्री मिश्र कहलाह जे आम तौर पर बाढ़िक समय सरकार खानापूर्ति मे जुटि जाएत अछि। राहत सामग्री क नाम पर एनजीओ क भूमिका पर किछु सवाल उठबैत मिश्र कहला जे इ बाढिक समाधान नहि छी। ओ कहला जे सरकारी स्तर पर सेहो बाढिक निदान खोजबा लेल जे कोशिश कैल गेल बा कैल जा रहल अछि, ओ तरीक़ा मे कैकटा खोट अछि। कोसी मे हरेक साल आबय बला बाढ़ि लेल श्री मिश्रा सरकारी नीति आओर लालफीताशाही कए ज़िम्मेदार ठहरेलथि। ओ कहलथि जे कोसी क्षेत्र मे बाढ़ि पर क़ाबू पाओल जा सकैत अछि, मुदा एहि लेल सरकार आओर सरकारी मुलाज़िम कए ज़िम्मेदारी आओर ईमानदारी स काज करय पड़त। बांध निर्माणक तौर-तरीका पर सेहो ओ सवाल उठेलथि। कोसी तटबंध क ऊंचाई कए ओ पूरा क्षेत्र लेल ख़तरनाक करार देलथि।
सेमिनार मे अपन विचार रखैत पत्रकार पुष्यमित्र आंकड़ा क ज़रिए ई कहलाह जे जाहि रफ़्तार से बिहार मे तटबंध बनल अछि, ओहि रफ़्तार से बाढ़िक चपेट मे आबय बला ज़मीन क मात्रा सेहो बढ़ैत गेल अछि। ओ तटबंध क उपयोगिता पर कैकटा सवाल उठेलथि । पुष्यमित्र कोसी कए डायन वा बिहार क शोक करार देल जेबा पर आपत्ति जाहिर केलथि आओर कहलाह जे कोसी कात रहनिहार लोग क मन मे कोसी क लेल इज़्ज़त क भाव अछि । पुष्यमित्र बाढ़ि क वजह स आबय बला उपजाऊ मिट्टी संगे मछली पालन मे बाढ़िक सकारात्मक भूमिका कए सेहो रेखांकित केलथि।
एहि दौरान पानिक मुद्दा पर लगातार सक्रिय रहनिहार रणजीव जी कहलथि जे कोसी इलाक़ा मे सामाजिक कार्यकर्ता क स्वीकार्यता नहि बनल अछि। ओ बाढ़ि आओर नदी क लेल इलाक़ा मे भेल संघर्ष सए लोग सबकए रूबरू करेलथि। रणजीव कहलथि जे धीरे-धीरे आब जलवायु परिवर्तन कए सोझ असर पैघ आपदाक रूप मे देखा रहल अछि। रामदेव सिंह कोसीक बाढ़िक कैकटा खिस्सा सुनेलथि आओर कहलथि जे सरकार कए एहि मामला मे संजीदगी से काज लेना चाही।
एहि अवसर पर मशहूर पत्रकार अरविंद मोहन सेहो बाढ़िक काल सरकारी महकमा आओर एनजीओ क बजाए स्थानीय लोग क हिस्सेदारी बढ़ेबा पर जोर देलथि। ओ कहलथि जे हरेक गाम मे नाव रखनिहार लोग कए सरकारी अनुदान भेटबा चाही ताकि आपदा काल ओ स्थानीय लोगक मदद करि सकय। ओ सरकारी योजना कए सही तरीक़ा स लागू करबाक ज़रूरत पर बल देलथि। अरविंद मोहन आईसीडीएस आओर मिड डे मील जेहन योजना क प्रशंसा त ज़रूर केलथि, मुदा इहो कहलथि जे मिड डे मील जेहन योजना मे ताज़ा खाना क बजाए पैकेटबंद खाना लागू करेबाक लेल पैघ कंपनी ज़ोर लगा रहल अछि, किएक ओ मोट कमाई कए सकय। अरविंद मोहन ई गप कए एकदम्मे नकारि देलथि जे चंद लोग कए अमीर बनेबाक फ़ायदा देशक बाक़ी ग़रीब कए भेटत। ओ कहलथि जे देश मे एहि स बिल्कुल उलट हालात पैदा भए गेल अछि आओर अमीर-ग़रीब क बीचक खाई आओर बढ़ैत जा रहल अछि। अरविंद मोहन मनरेगा कए ग़रीब क लेल नीक योजना बताबैत कहलाह जे एहि स मज़दूरी दर बढ़ेबा मे मदद भेटल अछि।
पत्रकार शंभू भद्रा कहलथि जे ग़रीब क लेल चलाओल जा रहल योजना से ग़रीबी क उन्मूलन नहि होएत, बल्कि एहिक लेल ग़रीब कए आत्मनिर्भर बनेबाक ज़रूरत अछि। ओ कैकटा राज्य मे दशक तक रहनिहार सरकार क हवाला दैत कहलाह जे कैकटा राजनीतिक पार्टी आओर मुख्यमंत्री अलग-अलग राज्य मे पैघ काल धरि शासन केलथि आओर जनता हुनका कैक बेर मौक़ा देलक, मुदा एकर बावजूद लोगक माली हालत पर एकर कोनो असर नहि पड़ल । एहि दौरान युवा शोधार्थी सुजीत कुमार सिन्हा कोसी प्रतिष्ठान दिस से स्थानीय स्तर पर कैल गेल सर्वेक्षण क ज़रिया ई बतेलथि जे कोना लोग सरकारी योजना स महरूम रहैत अछि । ओ कहलथि जे सरकार भ्रष्टाचार कए ‘योजना लागू करबा मे भेल देरी’ बताकए टालि देत अछि ।
पत्रकार दिलीप ख़ान सरकारी योजना मे हीला-हवाली कए कल्याणकारी राज्यक अवधारणा क ख़िलाफ़ बतेलक। ओ कहलाह जे एक दिस ग़रीब क लेल योजना चलाओल जाएत अछि आओर ठीक वैह काल सरकार ग़रीब क परिभाषा बदलिकए करोड़क करोड़ लोग कए ग़रीबी क दायरा से बाहर निकालि दैत अछि। एहि तरह, जिनका योजना क लाभ भेटबाक चाहि, ओ सरकारी बाज़ीगरी क शिकार भ कए एहि स वंचित रहि जाएत अछि। ओ कहलाह जे एहि पंचायत कए खुला मे शौच से मुक्त घोषित कैल जेबाक बावजूद 80 फ़ीसदी लोग आइयो मैदान मे जेबाक लेल मजबूर अछि। दिलीप ख़ान कहलथि जे देश क बाक़ी हिस्सों मे सेहो कमोबेश यैह कहानी अछि ।
सुपौल क कालिकापुर गांम मे चलि रहल एहि दू दिवसीय संगोष्ठी क पहिल दिन खेती-किसानी, बाढ़ि, शिक्षा आओर स्वास्थ्य जेहन तमाम बुनियादी मुद्दा पर देशक अलग-अलग हिस्सा से आएल विद्वान अपन बात राखलथि। सरकार दिस से खेती-किसानी पर बरतल जा रहल उदासीनता पर चिंता व्यक्त करैत देशक जानल-मानल पत्रकार अरविंद मोहन कहलथि जे एहि काल कृषि क्षेत्र गंभीर संकट से गुजैर रहल अछि। ओ कहलथि स्थिर-स्थिर पारंपरिक खेती लगातार विलुप्त होएत जा रहल अछि आओर पैघ पूंजीपति पश्चिमी देशक खेत कए संकट मे डालिकए किसानक ज़मीन अपने हड़पय चाहैत अछि। ओ कांट्रैक्ट फार्मिंग क नीति कए एकर बानगी करार देलक। कोसी प्रतिष्ठान क दू दिवसीय सेमिनार ‘कोसी के किसान’ क पहिल सत्रक वक्तव्य मे ओ कोसी अंचल मे किसान क दुर्दशा क लेल सरकारी नीति क जमिकए आलोचना केलथि। अरविंद मोहन कहलथि जे सरकार एक दिस न्यूनतम समर्थन मूल्य क ऐलान करैत अछि, मुदा ओकरा ज़मीन पर लागू करबाक क कोनो ठोस कोशिश नहि कैल जाएत अछि । ओ एकरा किसान संगे धोखा करार देलक। अरविंद मोहन कहलथि जे एकटा जमाना मे कोसी क्षेत्र ज़रूरी सामान क लेल आत्मनिर्भर छल, मुदा आब रोज़मर्रा क ज़रूरत क सामान लेल सेहो लोग कए बाहर क मुंह देखय पड़ैत अछि । ओ कहलथि जे नमक आओर मेवा (ड्राई फ्रूट्स) कए छोड़िकए बिहार क लोग पहिने सभटा सामान अपने बनाबैत छल, मुदा आब ई तस्वीर बदैल गेल। ओ कोसी आओर बिहार स बाहरी राज्य आओर विदेशों मे भए रहल पलायन पर सेहो चिंता जतौलथि। अरविंद मोहन कहलथि जे सरकार लोग कए रोज़गार क बुनियादी साधन धरि मुहैया नहि करेलक आओर यैह वजह से लोग मजबूरन बाहर जेबा लेल अभिशप्त अछि।
कृषि विशेषज्ञ डी एन ठाकुर कहलथि जे किसान क आर्थिक हैसियत लगातार कमज़ोर होएत जा रहल अछि । ओ कहलथि जे खेती क दम पर किसान क लेल बैंक क़र्ज़ चुकायब मुमकिन नहि रहि गेल अछि। श्री ठाकुर कहलथि जे सरकारी दावा क बावजूद किसान एमएसपी (न्यूनतम समर्थन मूल्य) पर फ़सल बेचबा मे क़ामयाब नहि भए पबैत अछि । ओ कहलथि जे कोसी क किसान कए एकजुट भकए खेती मे आबि रहल संकट से लड़य पड़त आओर आपसी सहयोग क रास्ता एहि संकट कए कम कैल जा सकैत अछि।
पत्रकार रंजीत कुमार कोसी क्षेत्र मे होएबला ग़ैर-संक्रामक बीमारी क लेखा-जोखा पेश केलक । ओ नीति आयोग क आंकड़ों क ज़रिए कहलथि जे स्वास्थ्य सुविधा पहुंचेनाए त दूर, सरकार कए एहि इलाक़ा क हालात धरि क आधिकारिक तौर पर अंदाज़ा नहीं अछि । रंजीत कुमार साफ पेयजल संगे कैकटा मुद्दा पर गप राखलथि।
कथाकार आओर यात्रा वृतांत लेखिका मीना झा स्वास्थ्य क प्रति जागरुक हेबाक क लेल महिला से ख़ास अपील केलथि। ओ साक्षरता दर बढ़ेबा आओर स्वास्थ्य क लेल संजीदगी कए ज़रूरी क़रार देलथि। एहि दौरान प्रसिद्ध मनोचिकित्सक विनय कुमारक बताओल स्वास्थ्य संबंधी उपयोगी जानकारी अओर सुझाव से सेहो दर्शक कए रूबरू कराओल गेल। प्रोफेसर ललितेश मिश्र कोसी क्षेत्र क बुनियादी समस्याओं दिस विस्तार से लोगक ध्यान खीचलक आओर कहलथि जे कोसी क विकास लेल ज़ोरदार मुहिम क दरकार अछि।
ओ कहलथि जे जखन धरि किसान समृद्ध नहि होएत, तखन धरि देश क विकास मुमकिन नहि होएत। रामदेव सिंह खेती-किसानी कए समृद्ध करबाक क लेल कैकटा गप राखलथि आओर कहलथि जे सरकार किसान क समस्या दिस ध्यान नहि देलक।
पत्रकार दिलीप ख़ान कहलथि जे खेती-किसानी कए जान-बूझिकए घाटा क सौदा मे तब्दील केल गेल अछि आओर सरकार किसान क समस्या कए सोझरेबाक बजाए हुनका आओर गहिर संकट मे डाल देने अछि। ओ कहलथि जे कोसी संगे पूरा बिहार मे 70 फ़ीसदी से बेसी कामगार कृषि पर निर्भर अछि, मुदा सरकार हुनकर सुधि नहि लए रहल अछि। रणजीव कोसी क किसानक संकट कए देशक सोझा मौजूद कृषि संकट क छोटी बानगी करार दैत कहलाह जे जखन धरि किसान एकजुट नहि होएत, तखन धरि हुनकर आवाज़ नहि सुनल जाएत।
एहि स पहिने आयोजक गौरीनाथ संगे नामचीन लोग कोसी प्रतिष्ठान दिस से ‘कोसी के किसान’ स्मारिका क विमोचन केलथि। कार्यक्रम मे खाद्यान्न क प्रदर्शनी सेहो लगाओल गेल संगे पटेर से गोनारि बनेबाक कार्यशाला क सेहो आयोजन कैल गेल।
एहि दू दिवसीय सेमिनार सह अध्ययन शिविर क पहिल दिन क समापन पमरिया नाच संगे भेल । कार्यक्रम मे देशक अलग-अलग हिस्सा से आएल विद्वान क संगे-संग पैध तादाद मे ग्रामीण युवा पत्रकार आ समजवेवी रौशन झा, सोमू आनंद, निशांत झा, कमल मिश्रा, बिनय झा,इत्यदि सेहो हिस्सा लेलथि आओर कार्यक्रम मे अपन सहयोग देलक।
सेमिनार क आख़िरी सत्र मे ‘लोक कला, संस्कृति आओर हस्तकला’ पर रंगकर्मी अकबर रिज़्वी एहि आरोप कए सिरा से ख़ारिज कए देलथि जे लोक कला विलुप्त भए रहल अछि । ओ कहलथि जे पेशेवर लोक कला समूह ज़रूर सिमैट रहल अछि, मुदा दौर बदलबाक साथ-साथ कला सेहो अपन रूप बदलने अछि आओर ई पेशेवर भेला क बजाए निजी दायरे मे आओर रीति-रिवाजक रूप मे ज़िंदा अछि । एहि दौरान वरिष्ठ रंगकर्मी कुणाल मैथिली आओर कोसी क कला पर विस्तार से अपन बात राखलथि आओर कहलथि जे लोक कला क दायरा आओर विस्तार देबाक ज़रूरत अछि । कवयित्री सुष्मिता पाठक आओर कवि-कथाकार अरविंद ठाकुर संस्कृति पर किछु महत्वपूर्ण टिप्पणी केलथि। एहि सत्रक संचालन कए रहल कमलानंद झा कोसी क समृद्ध कलाक हवाला देलक आओर उम्मीद जतेलथि जे आगू सेहो ई ज़िंदा रहेंत। एहिक बाद राम बहादुर रेणु, सुरेन्द्र स्निग्ध आओर किछु अज्ञात कवी क कोसी से जुड़ल कविता क पाठ केलथि। दू दिन क एहि कार्यक्रम क समापन सति कमला नाच संग भेल। कालिकापुर मे कोसी प्रतिष्ठान दिस से एहि तरह क ई पहिल कार्यक्रम छल। कार्यक्रम क संयोजक गौरीनाथ कहलथि जे आगू सेहो एहि तरह क मुहिम जारी रहत। आबय बला दिन मे प्रसिद्ध चित्रकार अशोक भौमिक संगे देशक कैकटा नामचीन चित्रकार एक हफ़्ता धरि कालिकापुर मे कार्यशाला मे हिस्सा लेताह आओर एतय रहिकए ओ चित्रकारी करताह।


text:
मधुबनी पेंटिंग के शिक्षा
महिला सभ के आत्मनिर्भर बनाबय लेल एकटा सार्थक कदम उठाएल गेल अछि. मिथिला में जतय उद्योग- घंधा आ नौकरी के विशेष अवसर उपलब्ध नहिं अछि. मिथिला पेंटिंग रोजगार के लेल एकटा नीक विकल्प भs सकैत अछि. दुनिया अखन मिथिला... मधुबनी पेंटिंग के दीवाना बनल अछि. एहि मौका के बेसि सं बेसि फायदा उठाबय के जरूरत अछि. रेल मंत्री लालू यादव सेहो संसद में घोषणा कए देने छथिन्ह जे देश के प्रमुख स्टेशन आओर रेल डिब्बा में मधुबनी पेंटिंग के लगाबल जाएत. एकरा लेल पैघ स्तर पर पेंटिंग्स के जरूरत पड़त. त भs जाउ तैयार मौका के फायदा उठाबय लेल. एहि दिशा में अगर कहल जाए तs नीक कोशिश शुरू भेल अछि मधुबनी, पंडौल सं. पंडौल के पास गाम- घर के महिला सभ के लेल मधुबनी पेंटिंग्स के माध्यम सं पाइ कमाबय के प्रशिक्षण कार्यक्रम शुरू कएल गेल. शुरू में एहि प्रशिक्षण कार्यक्रम सं 30 महिला के जोड़ल गेल अछि. महिला के आत्मनिर्भर बनाबय लेल ई एकटा पैघ कदम अछि. ई कार्यक्रम सर्वोप्रयास संस्थानक तरफ सं शुरू कएल गेल अछि . प्रशिक्षण दु माह तक चलत. जकर बाद 10 टा महिला के चयन कएल जाएत आओर हुनका सभ के मार्केटिंग आओर विशेष प्रशिक्षण देल जाएत.


text:
नवका- पुरनका लेख सर्च करु...
दरभंगा में तारामंडल खुलत
बा नहिं सरकार के कोशिश दरभंगा में साइंस म्यूजियम सेहो खोलय के छै. अखन दरभंगा में स्टेशनक बगल में एकटा म्यूजियम अछि जाहि में कइटा दुर्लभ चीज अहांके देखय लेल मिल जायत. बिहार सरकार के तरफ सं तारामंडल खोलय के लेल प्रक्रिया शुरू कए देल गेल छै आओर जरूरी दिशा निर्देश सेहो जारी कए देल गेल छै. सरकार के एकरे संग सभ जिला में विज्ञान केन्द्र खोलय के प्रस्ताव सेहो छै.
1 टिप्पणी:
Nice Post !जवाब देंहटाएं
Use a Hindi social bookmarking widget like PrachaarThis to let your users easily bookmark their favourite blog posts on Indian bookmarking services.


text:
नवका- पुरनका लेख सर्च करु...
गामक तिला संक्रांति
बच्चा मे जखन गाम मे रहय छलौं तं तिला संक्रांति केर बड़ उमंग रहैत छल. पावनि सं पहिने चूड़ा कुटैनाए... मुरही भुजैनाय... गुड़ खरीदनाय... तिल धोनाय... सूखैनाय... तिलबा बनैनाय सभ चारि-पांच दिन पहिनहिं सं शुरू भ जाएत छल.
गाम मे पहिने उजरका तिल सं तिलबा नहि बनैत छल. करिकबा तिल के धो...सूखा ओकर छिलका हटा तखन तिलबा बनैल छल. बड़ परिश्रम लगैत छल एहिमे. आब त उजरका तिलसं तिलबा बनैनाए एकदम आसान भ गेल अछि.
गाम मे एहन होए छल जे पावनि सं पहिने तिलबा खाए लेल नहि मिलैत छल. तिला संक्रांति के नहैला के बाद... तिल ... दक्षिणा-सीधा छूला के बादहिं खाए लेल मिलैत छल.
नहैनाएओ ओना नहि... गामक नदी- पोखर मे जाsक पांच-सात डूबकी लगा क अएला के बाद. गाम मे घरक पास नदी नहि छल त पोखर सं थरथराएत आबैत छलहुं नहा क. माय ... दीदी सभ झट सं डगरा मे राखल तिल... सीधा केर चावल-दक्षिणा सभ छूअ लेल कहैत छलीह.
कपड़ा बदलि घूर आ बोरसी के पास बैस जाए छलहुं खादी के मोटका चादर लपैटि. फेर आबैत छल फुलहा थारी मे दही सं ढकल चूड़ा... आलू-मटर केर रसदार तरकारी... अचार ... मुरलाई... चूड़लाई आओर तिलबा.
आनंद आबि जाएत छल. ठंड मे दही- चूड़ा खाए के स्वर्गीक आनंद एकदम हरिंमोहन झा जीक चूड़ा दही चीनी जकां. एहि दिन के बाद मास धरि तिलबा- लाई चलैत रहैत छल.
गाम सं बाहर रहला पर सेहो ई सभ होएत अछि मुदा गाम वाला आनंद शहर मे नहि मिलैत अछि. पावनि त्योहार पर गाम-घर किछ बेसि याद आबैत अछि .
ठंड मे तिला संक्रांति के अपन विशेष महत्व अछि. ई लोक के सेहत... स्वास्थ्य सं जुड़ल पावनि अछि. जाड़ मे तिल...गुड़ खनाय स्वास्थ्य के लेल नीक मानल जाएत अछि. गरीब लोक के सेहो काए लेल मिलय एहि लेल तिलबा- लाई बांटल सेहो जाएत अछि.
मकर संक्रांकि मनाबय के एकटा कारण एहि दिन सूर्य के दक्षिणायन सं उत्तरायन मे प्रवेश करनाय अछि. यानी सूर्य देव धनु राशि सं मकर राशि मे प्रवेश करैत अछि. एहि दिन मलमास खत्म होएत अछि.
सूर्य देवता के मकर रेखा सं उत्तरी कर्क रेखा मे जनाए उत्तरायन कहाएत अछि आओर कर्क रेखा सं दक्षिण मे मकर रेखा के ओर जनाए दक्षिणायन कहलाबैत अछि. एहि दिन के बाद शुभ काज करनाए शुरू भ जाएत अछि.
गाम मे छी त जमि क चूड़ा दही तिलबा के आनंद लिअ ...नहि छी त बाजार सं खरीदल दही...चूड़ा... तिलकुट खाएय गाम के याद करु. अहां सभ के तिला संक्रांति केर शुभकामना.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
बुधवार, 27 जनवरी 2010
रोजनामचा
जाड फक स' छोडि देलकै त' लागल जे अहू बेर कत्ते गोटा के ई जुऐल कनकनी ल' गेलै...माने जे एखनो कत्ते लोक भोजन_वस्त्र_आवास स' वंचित जे अकाल मृत्यु के प्राप्त करैत अछि। हमरा कखनो क' डर भ' अबैत अछि,लगैत अछि जे एक दिस अरब पतिक संख्या मे वृध्धि आ दोसर दिस बी.पी.एल. क टाल...ई कोन प्रगति आ डी.जी.पी.ग्रोथ भेल?
हाल मे एकटा टी.भी.प्रोग्राम मे डा. हेतुकर झा कहलखिन जे मैथिल की भारतीय समाजक कोनो भविष्य नहि छैक कारण जे मल्टीनैश्नलक मोताबिक लोक के जीवन यापन कर' पडतै, तैं आब अहि समाज के संस्कृति नंहि रहत। एवरीथिंग इज़ फिनिश्ड। हमरा किछु वर्ष पूर्व भारत आयल फ्रांसिसी दार्शनिक देरीदा मोन पडि अयला। जे अबिते उद्घोष केलनि जे आब साहित्य मरि गेल, उपन्यास लए कोनो विषय शेष नहि रहल, आब कवि की कहता, सब किछु कहल चल गेल अछि। एकर किछुए दिनुका बाद पं.गोविन्द झा जी के हरलनि ने फुरलनि कहल्खिन जे आब मैथिली भाषा नहि बचत। एकर किछुए दिनुका बाद बी।जे.पी. सरकार एकरा मान्यता द' बैसलै।
हाल मे एकटा टी.भी.प्रोग्राम मे डा. हेतुकर झा कहलखिन जे मैथिल की भारतीय समाजक कोनो भविष्य नहि छैक कारण जे मल्टीनैश्नलक मोताबिक लोक के जीवन यापन कर' पडतै, तैं आब अहि समाज के संस्कृति नंहि रहत। एवरीथिंग इज़ फिनिश्ड। हमरा किछु वर्ष पूर्व भारत आयल फ्रांसिसी दार्शनिक देरीदा मोन पडि अयला। जे अबिते उद्घोष केलनि जे आब साहित्य मरि गेल, उपन्यास लए कोनो विषय शेष नहि रहल, आब कवि की कहता, सब किछु कहल चल गेल अछि। एकर किछुए दिनुका बाद पं.गोविन्द झा जी के हरलनि ने फुरलनि कहल्खिन जे आब मैथिली भाषा नहि बचत। एकर किछुए दिनुका बाद बी।जे.पी. सरकार एकरा मान्यता द' बैसलै।
प्रस्तुतकर्ता साकेतानन्द नवहटिया पर 7:02 am 1 टिप्पणी:
लेबल: रोज़नामचा
शनिवार, 23 जनवरी 2010
पुनः प्रयास
कोनो विद्वानक कथन मोन पडैत अछि, मनुक्ख अपना सुख लए जत्ते वस्तुक निर्माण केलक ओइ स' अधिकतर ओकरा दुःखे भेलैये, सुख कमे। हमर इंटरनेटो अहिना अछि। जहिया स' राजस्थान स' घुरलंहु
ई चारिम बेर ब्लौग लिखि रहल छी। सब बेर लाइन दगा दैत अछि, ब्लौग आधे पर रहि जाइत अछि। पता नहि, अहू बेर पोस्ट हैत कि नंहि। तैं सब के हेलो ! कहैलए ई पोस्टिंग़
ई चारिम बेर ब्लौग लिखि रहल छी। सब बेर लाइन दगा दैत अछि, ब्लौग आधे पर रहि जाइत अछि। पता नहि, अहू बेर पोस्ट हैत कि नंहि। तैं सब के हेलो ! कहैलए ई पोस्टिंग़
प्रस्तुतकर्ता साकेतानन्द नवहटिया पर 10:21 pm 1 टिप्पणी:
सदस्यता लें संदेश (Atom)


text:
मैथिली किस्सा : मिथिला दरबार प्रवेश द्वार पर नियुक्त एकटा द्वारपाल अत्यधिक लोभी आ घुसखोर छल। प्रायः दोसरे-तेसरे गोनू झाकेँ किछु-ने-किछु पुरस्कार भेटैत छलनि आ से देखि ओही द्वारपालकेँ करेज फाटय लगैक। ओ सदिखन मनमे यैह योजना बनाबय जे कोहुना गोनू झा केँ फेरमे देल जाय, जाहिसँ प्राप्त पुरस्कारक किछु gonu jhagonu jha ke kahanigonu jha storiesmaithili khissamaithili storiesmaithili storystories in maithili Read More
मैथिली किस्सा : मिथिलामे माँ काली शक्तिक अवतार मानल जाइत छथि। गोनू झा हुनकहि उपासक छलाह। हुनक उपासना कयलाक बादहि ओ कोनो आन काज करैत छलाह। तेँ हुनका प्रत्येक काजमे सफलता भेटैत छलनि।
एक दिन गोनू झा निशचय कयलनि जे, जेना हो, माँ कालीक दर्शन कायल जाय। एहि लेल ओ निरन्तर gonu jhagonu jha storiesmaa kalimaithili storiesmaithili storystories in maithiliगोनू झा Read More


text:
बेगुसराय, अक्टुबर २३, २०१५. मैथिली जिन्दाबाद!!
प्रथम ” भूपेंद्र देव कोसी सम्मान ” समारोह सहकवि-सम्मलेन
काल्हि दिनांक 22/11/15 केँ सुप्रसिद्ध शिक्षाविद् डा. भूपेंद्र देव केर स्मृति मे गठित संस्था DBD Foundation द्वारा प्रसिद्ध साहित्यकार व जे एन यू, नई दिल्ली, केर भारतीय भाषा केंद्र मे प्रोफ़ेसर डा. देवशंकर नवीन केँ संस्थाक तरफ सँ सम्मानित कैल गेल अछि। सम्मान स्वरुप हुनका एगारह हज़ार केर राशि, प्रशस्ति-पत्र, प्रतीक-चिह्न, तथा शॉल भेंट कैल गेल।
आयोजन संस्था सँ जुड़ल मैथिली तथा हिन्दीक स्रष्टा प्रदीप बिहारी अपन फेसबुक मार्फत अपडेट देलनि अछि जे आइ डी वी डी फाउण्डेसन, बेगूसराय – नयी दिल्ली -सहरसा द्वारा डा. देवशंकर नवीन केँ मैथिली-हिन्दी साहित्य मे उल्लेखनीय कार्य हेतु “डा. भूपेन्द्र देव कोसी सम्मान” सँ सम्मानित कैल गेलनि।
ई सम्मान काल्हि डा. भुपेन्द्र देव केर स्मृति समारोह मे हुनका देल जेबाक समाचार साहित्यकार शेखर सावंत सँ भेटल अछि। अभियानी तथा पत्रकार विजय महापात्रा मैथिली जिन्दाबाद सँ बात करैत कहला जे समारोह मे शिक्षाविद् देव केर स्मृतिक संग-संग कवि सम्मेलनक सेहो आयोजन कैल गेल छल जाहि मे दर्जनों नामी-गिरामी कवि लोकनि अपन कविता वाचन कएने छलाह। समारोह पहिले बेर आयोजन कैल गेल छल आर सम्मानक स्थापनाक संगहि प्रथमहि डा. नवीन केँ ई सम्मान देल गेल अछि। मैथिली जिन्दाबाद केर तरफ सँ संस्थाक स्थापनाक उद्देश्य-सफलता लेल शुभकामनाक संग सम्मानित डा. नवीन केँ हार्दिक बधाई ज्ञापन करैत अछि।


text:
साहित्य-सृजन
– तारा नंद दास, ग्राम- सखवाड़, सरिसवपाही, दरभंगा, बिहार ।
संक्षिप्त मिथिला-दर्शन
सुकृत्य कृत पावन मिथिलाधाम सुसंस्कृत सुंदर श्रेष्ठ महान
एतय अवतरित भेली माँ सीता, राजा जनक समान
एतय एला पाहुन पुरुषोत्तम राम सदृश भगवान
गौतम गेहिनी भेली पावनी पाबि रूप अभिराम
रामचरण रज केर प्रभाव सौं एतहि अहिल्याधाम
पाग प्रतीक एतय सम्मानक माथ पाग मुख पान
पग पग पोखरि एतय भेटत आ अतिथिक बड़ सम्मान
अद्भुत सभा लगय सौराठक एहन ने कोनो ठाम
शुग्गो संस्कृत पाठ पढ़य ई मिथिला केर अभिमान
जतय जन्म लेल कवि कोकिल विद्यापति बिस्फी गाम
ओतहि एला चाकर बनि शंकर विद्यापतिक दलान
याज्ञवल्क्य, गौतम, वाचस्पति, मण्डन सदृश महान
कवि चंदा, मुंशी रघुनंदन, लालदास, कवि शेखर बद्रीक गाम
उदयन शंकर ओ गोकुलसन विद्वानक ई धाम
पंडित सीताराम त्रिलोचन त्रिलोकनाथ विद्वान
गंगानाथ अमरनाथक जोड़ी बड़ प्रतिभावान
गोनूझा सन प्रत्युत्पन्नमति व्यक्ति भेला एहि ठाम
सुमन मधुप ओ अमर किरण सौं पुष्पित ई उद्यान
ईशनाथ मणिपद्म रेणु ओ रामनाथ विद्वान
भट्टकुमारिल ओ दिनकर केर करय विश्व गुणगान
बाबा नागार्जुन, हरिमोहन, नरेंद्रनाथ मतिमान
एतहि अयाची एतहि भारती विदुषी से जग जान
एतहि बसय सुभद्र, दामोदर, उमेश मिश्रक प्राण
ख्याति प्राप्त फुच्चुर ख़लीफ़ा हृष्टपुष्ट बलवान
तंत्रनाथ सन शिक्षोपाशक दुनू उजाने गाम
दास जहूरी ओ दरबारी नटुआ रत्न समान
गायक रामचतुर मल्लिक के जग में हो यशगान
कतेक नाम कहु होयत थोरबहि ई विद्या केर खान
भोर पराती ओ बसंत सन मिथिला में शुभ गान
अछि प्रशस्त एखनहु मिथिला केर माँछ मखान ओ पान
भाषा भाव मधुर मिथिला केर तैं ई विश्व प्रधान
दरिभंगा राजक परिसर तौं दिव्य भव्य स्थान
मधुबन्नी केर चित्रकला खादी जग के नहि जान
राजनगर केर राजमहल तौं रिझबय सकल जहान
महिषी माँ उग्रतारा मंदिर मंडनक जन्म स्थान
एतय बहथि माँ गंगा कोशी गंडक कमला बलान
अन्य अनेकों सरि-सरिता सौं पाटल मिथिलाधाम
कंदर्पी रणभूमि एतय ओ शूरवीर गुणवान
शष्यश्यामला धरा एतय ओ पुष्पित बाग बगान
भव्य भवानीपुर शिव मंदिर उग्रनाथ भगवान
बाबा कुशेश्वर ओ कपिलेश्वर बाबा बिदेश्वर धाम
सीतामढ़ी और उच्चैठक विश्व पटल पर नाम
बाबा सिंघेश्वर और अनेको पावन तीर्थ स्थान
ई मिथिला शिथिला नहि होएती सब मैथिल गतिमान
तारानंद दिव्य पावन मिथिला कें करथि प्रणाम
सुकृत्य कृत पावन मिथिलाधाम सुसंस्कृत सुंदर श्रेष्ठ महान
जै जै जै मिथिलाधाम !!! जै जै जै मिथिलाधाम


text:
मदनपुर (औरंगाबाद)। हमर नाम नीतीश कुमार छी आ हम बिहारक मुख्यमंत्री छी। जी हां, अपन राज्य मे मुख्यमंत्री नीतीश कुमार कए अपन इ परिचय देबा लेल मजबूर हुए पड़ल। भेल इ जे मुख्यमंत्री नीतीश कुमार आ उपमुख्यमंत्री सुशील कुमार मोदी विश्वास यात्राक दौरान मदनपुर स्थित कस्तूरबा गांधी आवासीय विद्यालय निरीक्षण करबा लेल पहुंचलाह। शिक्षकक कहबा पर ओहि विद्यालय मे पढ़ैवाली छात्रा पहिने हुनका तिलक लगा कए स्वागत केलक आ पुष्प बरसेलक। एकर बाद विद्यालय प्रांगण मे स्वागत गान स मुख्यमंत्री क स्वागत भेल। एहि बीच छठम कक्षा क एकटा छात्रा आ बरई बिगहा निवासी विभा कुमारी क लग पहुंचलीह आ हुनका परिचय पूछलथि। विभाक सवाल छल, आपका नाम क्या है, एहि पर मुख्यमंत्री नीतीश कुमार हंसैत जवाब देलाह, हम बिहारक मुख्यमंत्री नीतीश कुमार छी। एकर बाद मुख्यमंत्री अपन बगल मे बैसल उपमुख्यमंत्री आ सांसद कए सेहो अपन-अपन परिचय देबा लेल कहलथि।
एहि स पूर्व मुख्यमंत्री नीतीश कुमार आ उपमुख्यमंत्री सुशील कुमार मोदी विश्वास यात्रा क दौरान मदनपुर प्रखंड मुख्यालय क खेल मैदान मे विशाल जनसभा कए संबोधित केलथि। मुख्यमंत्री नीतीश कुमार मदनपुर प्रखंड स्थित प्रखंड आ अंचलाधिकारी कार्यालय मे घंटा स बेसी काल बैस फाइल क निरीक्षण केलथि। खास क भूमि अतिक्रमण, सरकारी भूमि पर कब्जा, भूमि विवाद आ बेदखली स संबंधित फाइल क मौका पर ओ गहन निरीक्षण करि ओकर निदान हेतु आवश्यक दिशा-निर्देश देलथि।


text: उक्त सभा मे मिथिला नवचेतना समिति-रिषरा, मिथिला कल्याण परिषद-रिषरा, वैदेही-कोन्नगर, जानकी सेवा संघ-कोन्नगर, मिथिला सेवा समिति-बेलुर, विद्यापति जनकल्याण सेवा ट्रस्ट-लिलुआ, कोकिल मंच-कोलकाता, मिथिला सांस्कृतिक परिषद-कोलकाता के प्रतिनिधि सभ सेहो भाग लेलनि। उक्त सभा मे प्रेम नारायण झा, अजय झा, मालती झा, दिलीप झा बहुत सक्रिय भुमिका मे देखार देलनि, ओतहि सभा केर संचालन भवनाथ झा द्वारा कायल गेल। एहि कार्यक्रम मे बद्रीनाथ झा, अरुण सींह, राजकुमार झा, रूपेश त्योंथ, भाष्कर झा, अशोक झा भोली, गंगा झा, गौरी कांत बक्शी, अमर किशोर झा, नबोनारायण मिश्र, किरण झा आदि लोकनि सेहो भाग लेलनि। आगंतुक अतिथि आओर कार्यकर्ता सभकेँ धन्यवाद ज्ञापन दैत रंजीत कुमार झा “पप्पू” द्वारा कार्यक्रम केर समापन कायल गेल।


text:
नैतिक कथा
एकटा चीर-परिचित कथनी जे खूब चलैत अछि मिथिला मे – ‘बुढियाक फूइस’, ई वास्तव मे एकटा नैतिक कथा थीक। गाम-घर मे बड़-बुजुर्ग माय-पितियैन सबहक मुंह मे ई कहाबत किछु बेसिये प्रयोग होइत देखैत रही। बहुत दिन जिज्ञासा होइत छल जे आखिर ई बुढियाक फूइस कि थीक आ कियैक एतेक प्रयोग मे अबैत अछि।
सन्दर्भ छैक वर्तमान समय मे चलि रहल भारतीय प्रधानमंत्री नरेन्द्र मोदीक ओज आ प्रतिभाक चौतर्फी लोकप्रियता सँ देशक भितरहि बहुते लोक केँ पेट मे दरद उखैड़ गेल जेबाक कारण अनावश्यक गन्हायल टीका-टिप्पणी आ मिथिलाक सेहो किछु लोक जे फेसबुक पर बेसीकाल ढोल टा बजबैत नजरि पड़ैत अछि तिनका द्वारा किछु बेसिये हुनकर मजाक उड़ेबाक प्रसंग पर मोन पड़ि गेल अछि ‘बुढियाक फूइस’।
बात छलैक जे एकटा राजाक एकलौता पुत्र हुनकर राज्य देवानजी केर पुत्र संग दोस्ती केने छलाह। दुनू दोस्त मे एहेन प्रेम छलन्हि जेकर चर्चा सौंसे राज्य मे होइत छलैक। सुतब संगे, उठब संगे, घूमब संगे, विद्यालय जायब संगे, कपड़ा एक्के रंगक दुनू गोटे पहिरब, भोजन संगहि, खेलायब संगहि, माने जे दुइ शरीर मुदा एक्कहि जान छल दुनू मित्रक। कतेको बेर पाठशालाक गुरुजी सब सेहो आश्चर्यचकित होइथ आ एहि बातक चर्च राजा साहेब लंग सेहो करथिन। राजा साहेबक आँखिक सोझें बैसैथ देवानजी अपन पुत्र केर राजकुमार संग एतेक गहिंर दोस्तीक बात सुनैथ तऽ प्रसन्नता सेहो होइन्ह आ संगहि ओ डेरेबो करैथ। प्रसन्नता तऽ सहजहि बुझय योग्य विषय छलैक, मुदा डर… ई बात हुनका सँ के पूछत सिवाये हुनकर धर्मपत्नीक… तऽ ओ इशारा मे हुनके टा कहैथ जे ई दोस्ती यदि टूटि गेल तऽ हमरा सब पर सेहो एकर खराब असैर पड़त… राजा-रजबाड़ाक लोक संग बेसी दोस्ती नीक नहि। राजा साहेब संग हमहुँ रहैत छी, मुदा सम्बन्ध मालिके-नौकरवला अछि। बौआजी ई बात बुझैथ आ ताहि गुणे राजकुमार संग दोस्ती निम्हबैथ, एहि मे सबहक भला होयत।
ओम्हर राजा केँ राजकाज सँ फुर्सत हो तखन ओ ई सोचय लेल जाइथ जे ई दोस्ती नीक आ कि बेजाय। मुदा महारानी सब लंग जखन ई दोस्तीक अनुपम कथा-वार्ता पहुँचल तऽ ओ सब कनेक नाक-भौं सिकोड़ली। राजाक बेटा आखिर देवानक बेटा संग एना एकरस मित्रता कियैक करत। पैघ-छोटक अन्तर बुझब जरुरी छैन राजकुमार केँ। महारानी लोकनि राजा सँ जहिया भेटैथ तऽ एक न एक बेर राजा केँ चेतावनी दैथ जे देखब कि राजकुमार एहि तरहें राजपाट लूटेनिहार नहि बनि जाइथ। जखन-जखन राजकुमार सब केँ कोनो गरीब कामदारक बेटाक संग बेसी दोस्ती भेल तऽ लूटेबे केलक, बचेलक किछु नहि। राजा साहेब! राजकुमार केर एहि दोस्ती पर अपने सतर्क होउ। राजा साहेब हँसैत बात टाइर दैत छलाह, बाल-सखाक रूप मे कृष्ण आ सुदामा केर मित्रताक उदाहरण दैत ओ कहि बैसैत छलाह जे ई आजुक रीत नहि बहुत पूर्वहि सँ होइत आयल अछि। राजाक बेटा होइथ आ कि कामदार देवानक बेटा – दुनू प्रिय बालक छथि, एखन बालपन मे सखापन पर कोन प्रश्न।
कतेको वर्ष एहि तरहें दोस्ती मे बीत गेल। उच्च शिक्षा हासिल करबाक अवसर पर आब सखा सँ सखा अलग भऽ जेता – मुदा राजकुमार अपन पिता सँ वचन लऽ लेने छलाह जे हम जहिया धरि पढब, अपन बाल-सखाक संग पढब। अहाँ वचन देल जाउ जे हमर ई माँग केँ पूरा करब। अपन प्रिय पुत्र केँ वचन देने छलाह राजा साहेब। भेबो तहिना कैल – दुनू सखा केँ संगहि बेलायत पठाकय उच्च शिक्षा सेहो संगहि पूरा कैल गेल। बाद मे राजकुमार केर विवाहक बात चलल। मुदा राजकुमार एतहु जिद्द रोपि देलनि जे हमर विवाह हम तखनहि करब जखन हमर मित्रक विवाह सेहो हमरा संगहि कैल जायत। देवानक बेटा सेहो राजकुमार संग रहैत कहियो दोषभाव केँ ग्रहण नहि केने छल, आ नहिये ओकरा मे कोनो विकार छलैक। दुनू निर्विकार मित्र सदिखन एक संग – एक रंग – एक भाव मे लीन रहयवला – अपन विवाहक बात सुनिकय कनेक उत्साहित भेल। राजा साहेब देवानजी केँ बजबौलनि। दरबार मे एहि प्रश्न पर राज पण्डित केर राय लेल गेल। अन्त मे ई निर्णय भेल जे जरुर यदि कोनो कन्या पक्ष अपन पुत्री राजकुमार आ देवानकुमार लेल एक संगहि दैथ तऽ संगे-संग विवाह सेहो करायल जा सकैत छैक। मुदा महारानी सब केँ ई बात कनिको पसिन नहि पड़ि रहल छलनि, कतय राजा भोज, कतय गंगू तेली। आखिर वर्गीय दूरीक सेहो कोनो मूल्य होइत छैक। राजकुमार केर जिद्द आ राजा सब बात केँ पूरा कय रहल छलाह ई नीक बात नहि। मुदा एतय तऽ दिवानगीक हद्द धरि दोस्ती… अन्त मे राजा ढोलहा दियौलनि आ दुनू सखाक संगहि विवाह तक कय देल गेल।
घर-गृहस्थीक बात होयब विवाह उपरान्त स्वाभाविके छैक। राजकुमार अपनहि समान महल अपन मित्रो केँ देलनि। राजा साहेब राजकुमार केँ बजा कय कहलखिन जे आब अहाँ विवाहित जीवन मे छी। हमरो अवस्था किछु बढि रहल अछि। अहाँ केँ राजकाज दिशि सेहो ध्यान देबाक अछि। चट् राजकुमार बाजि उठलाह – “अवश्य पिताजी! अपने हमरा बताउ, कि सब करबाक अछि। ध्यान राखब। काज दुइ भाग मे बराबर बाँटि देब। हम आ हमर मित्र….”। राजा बिच्चहि मे बाजि उठलाह, “सुनू राजकुमार! एतेक दिन धरि अहाँक सब बात केँ हम पूरा कएलहुँ। मुदा आब आर नहि। अहाँ राजा बनब, ओ देवानपुत्र अपन कर्म आ विद्या सँ कोनो विभाग केर चीफ बनायल जा सकैत छथि।” राजकुमार केँ ई बात अखड़य लगलनि। ओ विरोध करय लगलाह। ओ पिता सँ स्पष्ट कहलाह जे “देखू पिताजी! बिना मित्रक संग बराबर अधिकार आ कर्तब्य बँटने हम राजा नहि बनब।” पिता परिस्थिति बुझि गेलाह आ ओहि दिनक बैसार ओ ओत्तहि रोकि तुरन्त अपन मंत्री मंडल केर बैसार बजौलाह। ओतय यैह प्रश्न बड़ी गुप्त रूप मे राखल गेल।
आब राजाक व्यवहार धीरे-धीरे देवान प्रति कठोर सेहो स्वाभाविके रूप मे होमय लागल छलन्हि। देवानजी बात भाँपि गेलाह। ओ अपन पुत्र केँ सब बात नीक जेकाँ बुझेला जे “देखू, पुत्र! अहाँ गरीब देवानक बेटा थिकहुँ, अहाँक मित्र राजकुमार छथि। ओ अहाँकेँ अपन मित्र बनौलाह आ सब बात मे बराबर हिस्सा देलनि से हुनकर महानता छल। मुदा आब आगाँ अहाँ सबहक बाट अलग-अलग अछि।” राजकुमारक मित्रताक धुनि मे देवानकुमार केँ ई बात कतबो बुझेला पर ओ राजकुमार केर महान् चित्त आ हृदयक स्मरण कय किछु नहि बाजैथ। होइत-होइत राजकुमार आ देवानपुत्र केर बीच मित्रता खत्म करबाक लेल राजा एक सँ बढिकय एक षड्यन्त्र करय लगलाह, मुदा ई मित्रता एहेन अक्खज छल जे दुनू गोटे बुझि जाइथ जे पक्का एहि मे कोनो न कोनो षड्यन्त्र अछि जाहि सँ अपना लोकनिक मित्रताकेँ खत्म करबाक बात कैल जा रहल अछि, आ फेर बात यानि मित्रता ओहिनाक ओहिने रहि जायत छल, बरु आरो बेसिये बढि जायत छल। राजा बेचारे परेशान – महारानी सब पटपटाइत रहैत छलीह – देवानजी सेहो डरे गुम्म रहैत छलाह। सब उपाय कय केँ हारि गेलाह राजा मुदा दोस्ती पकियाक पकिये छल दुनू सखा मे।
अन्त मे, महारानी लोकनि एक दिन रनिवास मे एहि बात पर गंभीर चर्चा कय रहल छलीह। संग मे छलनि एकटा कूबरी बुढिया जे मालिश करबाक लेल नित्य रनिवास अबैत छल। रानीक चिन्ता ओकरा बुझय मे आबि गेलैक। ओ कहलकैक, “धौर जरलाहा के! यै रानीजी ई कोन बड़का बात भेलैन। ई काज तऽ हम चुटकी बजाकय कय सकैत छी।” रानी चौंकली। ओ पूछली ओहि कूबरी बुढिया सँ – “से कोना?” जबाब देलकनि जे, “आब से चिन्ता अहाँ छोड़ि दियौक।” बस, किछुए दिन मे ओ बुढिया अपना हिसाबे दुनू मित्रक रूटीन अनुसार फूलबाड़ी मे घूमयकाल ओतहि पहुँचि गेल आ दूरे सँ इशारा कय एकटा आंगूर देखबैत एक गोटा केँ बजेलक। मुदा ओ दुनू गोटा संगे ओतय जाय लगलाह, ताहि पर ओ बुढिया हाक पारिकय कहलकैन, ‘नहि-नहि! एक्के गोटा पहिने आउ।’ तऽ राजकुमार पहिने देवानकुमार सँ कहला जे ‘जाउ, देखियौक जे कि चाही।’ देवानकुमार जखन बुढिया लंग गेला तऽ ओ धीरे सँ हुनकर कान मे फूँकिकय किछु कहि देलकैकन आ कहलकैन जे जाउ बौआ। ओ देवानकुमार अकचकैले किछु नहि बुझैत आपस जाय लगला कि बुढिया राजकुमार सँ हाक पारि कहलक जे “राजकुमार! अहाँ आउ एम्हर कने।” राजकुमार सेहो जिज्ञासावश ओतय अयलाह, बुढिया हुनका वैह प्रक्रिया सँ कान मे फुसफुसाकय किछु कहिकय जाय लेल कहलकैन। राजकुमारो अकचकायले ओतय सँ आपस चलि देलाह।
पुन: दुनू मित्र एक-दोसर सँ पूछलाह जे कि कहलक, तऽ देवानकुमार कहलखिन जे, “धू! बुढियाक फूइस! किछु नहि कहलक।” राजकुमार कहलखिन जे, ‘एह! ई बात तऽ ओ हमरा कान मे कहलक। अहाँ सँ किछु आर कहलक। कि कहलक से सच-सच बाजू।” बेचारे देवानकुमार कहैत-कहैत रहि गेला जे ओ हुनका बस ‘बुढियाक फूइस’ कहि जाय लेल कहलक, मुदा राजकुमार ई बात अपना केँ कहल जेबाक आ एक्के बात कहबाक लेल अलग-अलग नहि बजेबाक दृष्टान्त दैत मित्र पर विश्वास नहि केलनि। झगड़ा ओत्तहि सँ दुनू मे शुरु भऽ गेल। दोसरे दिन भने राजा साहेब सँ कहिकय देवान तथा देवानकुमार केँ राज-निकाला दऽ देल गेल। आ राजाक अभीष्ट एक ‘बुढियाक फूइस’ सँ पूरा भऽ गेल।
नैतिकताक बात यैह छैक जे अविश्वास लेल एकटा छोट बात काफी छैक, विश्वास अछि तऽ जीत अछि, विश्वास टूटल तऽ सब किछु ओत्तहि खत्म। मिथिलाक लोक केँ एक-दोसर मे विश्वास केर मानू अकाल छैक। एहेन सन परिस्थिति मे प्रधानमंत्री मोदी होइथ आ कि साक्षात् भगवान् राम, मिथिलावासी अपन दंभक आगाँ किनको नहि छोड़ि सकैत छथि। मुन्डे-मुन्डे मतिर्भिन्ना!! ॐ तत्सत्!!


text:
मिथिला मे दूर्वाक्षत मंत्र (Durva Akshat Mantra) केर बड़ उपयोगिता अछि. विवाह-उपनयन आदि शुभ काज मे त' बेर-बेर दूभि-अक्षत सं आशीष देबाक विधान अछि. जिनका दूर्वाक्षत मंत्र अबैत छनि, इयाद छनि, एहन लोक समाज मे कम भेल जा रहल छथि. तखन आब इन्टरनेट पर उपलब्ध रहने जरूरति पर देखि क' पढ़ल जा सकैत अछि.
दूर्वाक्षत मंत्र (Durvakshat Mantra) देखल जाए:
"ॐ आब्रह्मन ब्राह्मणों ब्रह्मवर्चसी जायतामाराष्ट्रे राजन्यः शूर इषव्यौsतिव्याधि महारथी जायताम दोघ्री धेनुर्वोढाsनड्वानाशुः सप्ति पुरन्ध्रिर्योषा जिष्णू रथेष्ठाः सभेयो युवाsस्ययजमानस्य वीरोजायाताम निकामे निकामे नः पर्जन्यो वर्षतु फलवत्यो न औषधयः पच्यन्ताम योगक्षेमोनः कल्पताम् मंत्रार्था: सिद्धयः सन्तु पूर्णाः सन्तु मनोरथाः। शत्रुणां बुद्धिनाशोsस्तु मित्राणामुदस्तव।"
दूर्वाक्षत मंत्र (Durvakshat Mantra) केर अर्थ:
हे भगवान! अपन देश मे ज्ञानक प्रकाश सं युक्त विद्यार्थी उत्पन्न होथि. शत्रुक नाश केनिहार सैनिक उत्पन्न होथि. देशक गाय खूब दूध दिअए, बड़द भार वहन करबा मे सक्षम होअए, घोड़ा द्रुतगामी होअए. स्त्रीगण नगरक नेतृत्व करबा मे योग्य होथि, युवक सब ओजपूर्ण वक्तव्य राखि सकथि आ नेतृत्व क्षमता सं युक्त होथि. अपन देश मे जखन जरूरति हो, बरखा होअए आ जड़ी-बूटी केर कोनो कमी नै रहए. एहि तरहें हमरा सबहक कल्याण होअए. शत्रु केर बुद्धिक नाश होअए आ मित्रक उदय होअए.
दूर्वाक्षत (Durva Akshat Mantra) देबाक विधि:
मुख्यतः ई कल्याणक कामना आ आशीष देबाक प्रक्रिया अछि, बर-कनिया अथवा बरुआ कें 5 वा अधिक गोट जेठ विवाहित पुरुष माथ पर गमछा अथवा पाग राखि हाथ मे दूभि-धान-अक्षत ल' मंत्र पढ़ैत छथि. मंत्र पढ़लाक बाद तीन बेर 'दीर्घायु भवः' कहैत दूभि-धान-अक्षत शरीर पर आशीर्वाद स्वरूप छिटि देइत छथि. विधि काल कनिया संग रहने तीन बेर 'सौभाग्यवती भवः' सेहो कहल जाइत अछि.
नोट : एतय जे फोटो देल गेल अछि से गूगल सर्च सं आभार सहित लेल गेल अछि.
Tags: आलेख


text:
सहरसा। 08 फरवरी। सहरसा समेत सगर मिथिलांचल मे आय भोर मौसम साफ रहल आओर रौद सेहो निकलल। एहि बीच चैल रहल पछुआ हवा सिहरन बढ़ा देना अछि। सहरसा केँ न्यूनतम तापमान कैल्हिक अपेक्षा आय करीब एक डिग्री सेल्सियस निचा गिरल।
मौसम विभाग अप्पन पूर्वानुमान मे कहने अछि कि अगिला दू दिन धरी दक्षिण व पश्चिम बिहार सहित राज्य केँ कैको हिस्सा मे बादल छाओल रहत, ओनाकि बारिशक संभावना कम अछि। एहि बीच, अधिकतम तापामन मे मामूली उतार-चढ़ाव देखबाक लेल भेटत। पटना मौसम विज्ञान केंद्रक मुताबिक आय गुरु दिन सहरसा केँ न्यूनतम तापमान 11.2 डिग्री सेल्सियस दर्ज कायल गेल।


text:
दीपक कुमार खाँ ‘मैथिल’, मुम्बई। ३० अगस्त २०१९. मैथिली जिन्दाबाद!!
दहिसर – मुंबई मे मैथिल समाज द्वारा धूमधाम स मनाओल गेल श्री कृष्ण जन्माष्टमी महोत्सव!!
मुंबई केर उपनगर दहिसर में रहि रहल मैथिल समाज द्वारा श्री कृष्ण जन्मोत्सव बहुत धूमधाम स मनाओल गेल। एहि परम्पराक शुरुआत सन् 1993 में श्री अर्जुन झा एवं अन्य सहयोगी द्वारा कयल गेल छल। 1993 सँ ई कार्यक्रम लगातार दहिसर में भजन कीर्तन केर संग शुरू भेल और धीरे-धीरे आगू वृहत् स्तर पर मनेबाक दिशा में बढ़ैत गेल। श्रीराम कलित झा (बाबा जी), श्री गौरी शंकर ठाकुर एवं समाजक अन्य गणमान्य सज्जन लोकनिक अगुवाई में ई संस्था आगू बढ़ैत रहल और हरेक साल पहिले सँ किछु न किछु वृहत् करैत श्री कृष्ण जन्म महोत्सव केर आयोजन करैत रहल।
एहि वर्ष 23 एवं 24 अगस्त २०१९ केँ दुइ-दिवसीय श्री कृष्ण जन्मोत्सव एवं महा भंडारा काेर आयोजन मैथिल नवयुवक भजन मित्र मंडल के तत्वावधान मे अध्यक्ष श्री प्रवीण झा केर अगुवाई मे कयल गेल छल। दहिसर पुर्व के श्री जय देवनारायण मंदिर ग्राउंड में आयोजित एहि महोत्सव में लगभग 2500 सँ अधिक भक्त लोकनि भंडारा महा प्रसाद ग्रहण कयलनि, 2 दिन तक एतय भक्त केर अपार भीड़ लागल रहल।
संस्थाक अध्यक्ष झा अपन संबोधन मे जनओलनि जे हमर मुख्य उद्देश्य पूजा के साथ साथ समस्त मैथिलीभाषी लोक केँ एकजूट रखबाक अछि, सभक दुःख आ सुख मे शरीक हेबाक अछि आर परदेश मे जाहि सब बातक जोखिम संभावित छैक ताहि सँ सब कियो मिलिकय सुरक्षा सेहो करबाक अछि। अध्यक्ष झा ईहो कहलनि जे आबयबला समय में हम सामाजिक, स्वास्थ्य, शैक्षणिक और कइएक विषय पर मैथिल समाजक लेल काज करबाक लेल योजना बना रहल छी। एहि लेल हमरा सब केँ छिटफूट टुकडी़ में चलि रहल सामाजिक संस्था सभकेँ एक मंच पर लाबय पड़त ताहि लेल सेहो हम प्रयास कय रहल छी।
महोत्सवक अवसरपर आयोजित सांस्कृतिक कार्यक्रम में मुख्य प्रस्तुति मैथिली सिनेमाक स्टार एवं बॉलीवुड में काम कय रहल श्री मनोरंजन झा, श्रुति झा, सर्वेश झा, सुरेशानंद, आयुष आनंद, श्याम झा, नुनू बाबू, नीलेश झा, श्याम राय बल्लीक आकर्षक उपस्थिति रहल। एहि कार्यक्रमक उद्घोषक रौशन मिश्रा छलाह जे अपन वाकपटुता सँ दर्शक सभक खूब मनोरंजन त करबे केलनि, संगहि अपन भाषाक मिठास आ सुन्दरता सँ सेहो जोड़बाक प्रयास कयलनि। भजन गायक – श्याम झा, अपन पिता सँ परम्परा मे ग्रहण कएने विषय कीर्तनक गायक रामबाबू झा पुत्र निलेश संगे भजन गाबि तीन पीढीक पारम्परिक संगीत सुनबाक अवसर श्रोता लोकनि केँ देलखिन। भजन सत्रक मंच संचालन पंकज झा एवं दीपक कुमार खाँ “मैथिल” कयलनि।
मुख्य अतिथि के रूप में क्षेत्रीय विधायिका मनीषा चौधरी, क्षेत्रीय नगरसेवक वार्ड नंबर दुइ केर श्री जगदीश ओझा, पोयसर केर नगरसेवक शिव कुमार झा, कमल झा (नालासोपारा), अशोक सिन्हा, सस्ता जिनगी महग सेनूर केर चर्चित अभिनेता गजराज राजिव सिंह, नवभारत टाइम्स केर चीफ एडिटर मनीष झा सहित अन्य गणमान्य लोकनि उपस्थित छलाह। कार्यक्रम में मुख्य कार्यकर्ता नवीन झा, विजय चौधरी पंकज झा, मनोज चौधरी, कृष्णा कांत झा, विजय कुमार झा, राजेश राजीव झा, दिलखुस चौधरी, वरुण झा एवं अन्य कतेको लोकनिक जी-तोड़ मेहनत सँ अपूर्व सफलता भेटल।


text:
विराटनगर, २१ मार्च २०२१ । मैथिली जिन्दाबाद!!
मिथिलाक इतिहास मे अनेकन प्रसिद्धि लेल जानल जायवला मोरंगक्षेत्र आ वर्तमान समय नेपालक अत्याधुनिक औद्योगिक महानगर विराटनगर मे पैछला शनि (१३ मार्च २०२१) दिन नेपाल पत्रकार महासंघक पूर्व राष्ट्रीय अध्यक्ष सह मैथिली-नेपाली भाषा-साहित्यक चर्चित विद्वान् व्यक्तित्व धर्मेन्द्र झाक अभिनन्दन समारोह आयोजन भेल छल जाहि मे श्री झाक सम्मान-अभिनन्दनक संग एहि क्षेत्र मे कार्यरत मैथिलीभाषी संचारकर्मी लोकनि सेहो संगठित होइत एक गोट संघ केर स्थापना कयलनि अछि जेकर नाम पड़ल “मैथिल संचारकर्मी संघ”। एहि संघ केर तदर्थ समिति (कार्यकारिणी) केर अध्यक्ष नवीन कर्ण, उपाध्यक्ष प्रकाश प्रेमी तथा कुमारी श्रेया, सचिव वीरेन्द्र कुमार साह, सह-सचिव उषा कुमारी सरदार, कोषाध्यक्ष राकेश कर्ण, सदस्य लोकनि मे – संतोष मेहता, शिवम् मिश्र प्रशान्त, नीरज चौधरी, प्रियंका कामत, हुसैन शेख, प्रेम यादव, राधा मण्डल तथा प्रेम साह छथि। कुल १४ सदस्यीय मूल कार्यसमितिक संग संघ केर संरक्षण आ सहयोग संग आगू कोन तरहें बढल जाय ताहि लेल सलाहकार समिति सेहो गठन कयल गेल अछि। संरक्षक सलाहकार केर रूप मे पंकज वर्मा संग राजनीतिक-सामाजिक-आर्थिक सलाहकार तेजलाल कर्ण, पूनम सिंह एवं अमलेश कर्ण, भाषा-संस्कृति एवं लेखन सम्बन्धी सलाहकार प्रवीण नारायण चौधरी, अन्तर्राष्ट्रीय मामिला सलाहकार वरुण मिश्र, पत्रकारिता सम्बन्धी सलाहकार अरविन्द मेहता, ब्रह्मदेव यादव एवं जितेन्द्र कुमार ठाकुर केँ शामिल कयल गेल अछि। एकर अलावे एहि संघ मे मैथिलीभाषी समस्त संचारकर्मी जाहि मे पत्रकार केर अतिरिक्त संचारक्षेत्र मे कार्य कयनिहार प्रत्येक व्यक्ति केँ जोड़ल जेबाक बात कहल गेल अछि। रेडियो, टेलिविजन, प्रिन्ट मीडिया, आनलाइन मीडिया आदि मे जुड़िकय संचारकार्य मे जेकर योगदान छैक ई संघ ओकरे वास्ते स्थापित कयल गेल अछि – यैह मूल घोषणा कयल गेल अछि। तदर्थ समितिक नाम केर घोषणा स्वयं धर्मेन्द्र झा द्वारा उपरोक्त अभिनन्दन समारोह मे कयल गेल छल। श्री झा द्वारा शुभकामना सन्देश मे एहि संघ केर स्थापना पर प्रसन्नता जतबैत एकर दीर्घायु होयबाक शुभकामना देल गेल छल। सफलताक कतिपय टिप्स दैत समस्त मैथिल संचारकर्मी सँ ओ कहलखिन जे काज कोनो भाषा मे करू, मोन मैथिल राखिकय अपन मातृभाषा मैथिली लेल सेहो समर्पित रहब। जाहि भाषाक संचार मजबूत नहि से भाषाक और्दा कम होइत छैक, तेँ समस्त मैथिलीभाषी संचारकर्मी पर नैतिक जिम्मेदारी पड़ैत अछि जे अपन मातृभाषा केँ सेहो बचाउ, बढाउ आ विश्व भरि मे पसारू।
मैथिल संचारकर्मी संघक स्थापना बारे सामाजिक संजाल व विभिन्न पत्र-पत्रिका मे प्रकाशित समाचार सँ पूरे विराटनगर आ एक तरहें सम्पूर्ण राष्ट्र मे सुखद सन्देश गेल अछि। पूरा विराटनगर मे एकटा नव ऊर्जाक प्रसार भेल अछि जे मैथिल संचारकर्मी सब सेहो संगठित भेलाह अछि – अपन मूल भूमि पर आब ईहो सब अपन मैथिल समुदाय जाहि मे अनेकों पढल-लिखल उच्चस्तरीय व्यक्तित्व, डाक्टर, इंजीनियर, प्रोफेसर, वकील, सरकारी पदाधिकारी, उद्योगी, व्यवसायी, उद्यमी संग प्रतिभासम्पन्न फिल्मी कलाकार, चित्रकार, गायक, रंगकर्मी आदि तथा विभिन्न विद्यालय सब मे उत्कृष्ट प्रदर्शन कय रहल प्रतिभावान छात्र-छात्रा सभक बारे मे संचार माध्यम सँ व्यक्तित्व, कृतित्व सभक बारे जानकारी करौता जेकर सकारात्मक प्रभाव सँ दबल-पिछड़ल वर्गक उत्थान होयत, सब मे राष्ट्रीयताक उच्चभावक विकास होयत, सुन्दर-स्वस्थ प्रतिस्पर्धा होयत – समग्र मे पहिलुका दमित-शोषित स्थिति सँ ऊबार भेटत। वर्तमान समय धरि एकल भाषा-भेषक प्रचलन मे मैथिली जेहेन प्राचीन आ समृद्ध भाषा पर्यन्त थकुचायल अवस्था मे चलि गेल अछि, लेकिन एहि भाषाक संचारकर्मी आब तैयार भेलाह अछि त निश्चित किछु न किछु सार्थक उपलब्धि भेटबे करत – यैह चर्चा एखन समस्त मैथिलीभाषीक बीच भऽ रहल अछि। दोसर दिश, नेपाल मे राजनीतिक सोच आ परिस्थिति सब दिश हावी हेबाक कारण मैथिल संचारकर्मी लोकनिक एकजुटताक समाचार सँ अन्य भाषाभाषी सेहो काफी सजग भेला अछि। किछु उपद्रवी मानसिकताक लोक संघ मे सहभागी गोटेक सदस्य लोकनि केँ पुनः जाति-पाँति व बोली आदिक फर्क देखबैत एखनहि सँ संघ केँ तोड़बाक कुचक्र करैत सेहो देखा रहला अछि। लेकिन सदा-सनातन सँ जानकीतत्त्व सँ अभिप्रेरित मैथिल समाज जखन किछु करबाक लेल ठानि लैत अछि त ओकरा सभक लेल ई उपद्रवी रावणीतत्त्व सभक कोनो खास मतलब नहि रहि जाइत छैक, तेँ सकारात्मक ऊर्जाक प्रसार स्वाभाविक अछि।
नहि मात्र सामाजिक संजाल मे, बल्कि विराटनगर मे कार्यरत दर्जनों मैथिल समुदायक संघ-संस्था सब सेहो काफी प्रेरित आ प्रसन्न भेल अछि जे मैथिल संचारकर्मी लोकनिक एकजुट भेला सँ आब एकटा मजबूत समांग बढि गेल। संचारकर्म बिना संघीय लोकतांत्रिक गणतंत्ररूपी नेपाल केँ आगू बढब असम्भव छैक, ताहि मे एकल भाषाक अतिरिक्त नेपालक दोसर सब सँ बेसी बाजल जायवला मैथिली भाषा मे सेहो संचारकर्मक अवस्था आब बेहतरीक दिशा मे जायत – ई उम्मीद जन-जन मे नव आशाक सृजन कयलक अछि। सामाजिक संजाल मे बधाई आ शुभकामना सन्देशक बाढ़िक बाद आब विभिन्न संघ-संस्था सब द्वारा मैथिल संचारकर्मी संघक पदाधिकारी आ सदस्य लोकनि केँ सम्मानक सिलसिला शुरू भऽ गेल अछि। एहि क्रम मे काल्हि मैथिल ब्राह्मण महासभाक युवा कार्यसमिति मोरंग द्वारा विराटनगर केर पत्रकार महासंघक सभागार मे सम्मान कार्यक्रम आयोजित कयल गेल छल। एहि अवसर पर मैथिली सेवा समितिक महासचिव विपुलेन्द्र झाक प्रमुख आतिथ्य मे मैथिल संचारकर्मी संघक अध्यक्ष नवीन कर्ण सहित समस्त पदाधिकारी व सलाहकार लोकनि केँ गमछा-माला आ टीका लगाकय सम्मानित कयल गेल। शुभकामना मन्तव्य दैत प्रमुख अतिथि प्रसन्नता व्यक्त कयलनि, सब केँ बधाई देलनि आ मनोबल बढबैत पूर्वक उदासीन स्थिति सँ आजुक प्रगतिशील स्थितिक चर्चा करैत भविष्य आरो बेसी नीक होयबाक मन्तव्य रखलाह। तहिना समाजसेवी व राजनीतिक अभियन्ता तेजलाल कर्ण, पंकज वर्मा, अमलेश कर्ण, वरुण मिश्र, विपीन झा, प्रवीण नारायण चौधरी, अरविन्द मेहता, राधा मण्डल, वीरेन्द्र कुमार साह, जितेन्द्र कुमार ठाकुर, व अन्य वक्ता लोकनि सेहो संघक स्थापना मादे प्रसन्नता व्यक्त करबाक संग-संग भविष्यक दिशा प्रति सद्भावना, सहयोग आ सहकार्यक सम्बन्ध मे सुविचार सब रखलनि। सम्मान कार्यक्रमक अध्यक्षता मनोज मिश्र कयलनि, तहिना संचालन समितिक महासचिव संतोष झा द्वारा कयल गेल। नेपाल प्रेस युनियनक सचिव गोपाल पोखरेल द्वारा विविध भाषासंस्कृति आ संस्कार राष्ट्रक सम्पति होयबाक बात कहैत ओकर सभक संरक्षण जरूरी अछि कहलनि। मैथिल संचारकर्मी संघक अध्यक्ष नवीन कर्ण नवगठित संघ द्वारा संचारकर्मी सभक क्षमता अभिवृद्धि तथा वृत्ति विकासक निमित्त काज करबाक प्रतिबद्धता व्यक्त कयल गेल। तहिना आगामी दिन मे संघ द्वारा भाषा सम्बन्धित विभिन्न अभियान सब संचालन कयल जेबाक बात कहैत एहि मे सरोकारवाला सभक साथ-सहयोग आ समर्थन आवश्यक रहबाक बात ओ कहलनि। सम्मानित समस्त केँ बधाई तथा सम्मान करनिहार संस्था-समूह प्रति आभारक शब्द सब कियो रखलाह।


text:
बिहारक चुनावी जंग मे नेहा राठौर कें गाना, ‘बिहार में का बा…’ बहुत चर्चा भ’ रहल अछि। नेहा कें अहि गाना कें विपक्ष जतय नीतीश सरकारक खिलाफ हथियार बनओलनि त’ ओतय जदयू आ भाजपाक ओर सं सेहो चुनावी गाना कें माध्यम सं एकर जवाब देबाक प्रयास कयल गेल। पिछला दिन मे युवा लोक गायिका मैथिली ठाकुर ‘बिहार मे ई बा’ नाम सं एकटा वीडियो जारी केने छलि। शुक्रदिन रैली मे पीएम मोदी कें भाषणक एकटा अंश सेहो ‘बिहार में का बा…’ कें विषय छल । मुदा पीएम मोदी कोनो गाना कें लाइन आ नहि त’ कोनो नाम लेलनि।
अपन भाषणक शुरुआत भोजपुरी सं करैत पीएम मोदी बिहारक स्वाभिमानक धरती बतओलनि। ओ कहलनि जे, ‘बिहार के स्वाभिमानी और मेहनती भाई बहन आप सब के प्रणाम। अन्नदाता, मेहनतकश, किसान भाई-बहन लोग के इ धान के कटोरा कहल जाये गौरवशाली धरती के हम नमन करत बानी। मां मुंडेश्वरी ताराचंडी माता के इ पावन भूमि पर रऊरा सबकर अभिनंदन करत बानी।’ एकरा बाद पीएम मोदी भोजपुरी मे एक-एकटा बिहारक बहुत खूबि गिनेलैथ। पीएम कहलनि-‘भारत कें सम्मान बा बिहार, भारत के स्वाभिमान बा बिहार, भारत के संस्कार बा बिहार, संपूर्ण क्रांति कें शंखनाद बा बिहार, आत्मनिर्भर भारत कें परचम बा बिहार।’
पीएम कें अहि अंदाजक रैली मे तालि बजा क’ जनता स्वागत केलक। रैली मे मोदी-मोदी कें नारा लागल। पीएम मोदी बिहार मे नीतीश राजक खुलि क’ प्रशंसा केलनि। ओ कहलनि जे आब एकरा बीमारू राज्य नहि कहि सकैत अछि। नीतीश राज मे बिहार सं उजाला कें ओर जा रहल अछि। “
पीएम कहलनि जे बिहारक लोकक खासियत अछि जे ओ कखनो कन्फ्यूज़ नहि होयत अछि। बिहार मे फेर एक बार एनडीए सरकार बनय जा रहल अछि। पीएम मोदी कहलनि जे किछू लोक भ्रम फैलाबय मे लागल छथि। अचानक नव शक्ति कें बढ़बैत अछि मुदा एकर कोनो असर नहि पड़त। बिहारक मतदाता भ्रम फैलाबय वला कें अपने नाकाम क’ रहल छथि।


text:
देवता आ पितरक लेल निरामिष, सामिष आ हविष्यान्नक सूची
पावनि-तिहार अबैत देरी बहुतो गोटे कें ई बुझबाक इच्छा रहैत छनि जे कोन वस्तु भक्ष्य थीक आ कोन अभक्ष्य।
धर्मशास्त्रमे भक्ष्याभक्ष्य-निरूपणक नामसँ प्रसंग आएल अछि।
मिथिलामे जे भक्ष्याभक्ष्यक विधान अछि तकर संकलन कृत्यसारसमुच्चयक सम्पादक पं. गङ्गाधर मिश्र नीक जकाँ कएने छथि। सहरसा जिलाक बनगामक वासी पं. गङ्गाधर मिश्र अपना कालक श्रेष्ठ विद्वान् रहथि। हुनक पुत्र डा. काशीनाथ मिश्र वर्तमानमे उद्भट विद्वानक रूपमे ख्यात छथि। पं. गङ्गाधर मिश्रक द्वारा टिप्पणी भागमे जे आमिष आ हविष्यान्नक विवेचन कएल गेल अछि से मैथिलीमे एतए प्रस्तुत अछि।]
बहुतो गोटे कें ई सूची देखला पर अनेक प्रकारक जिज्ञासा होएतनि; जे ई किए; आ ई किए नै- से प्रश्न उठतनि। हुनकालोकनिक लेल कोनो उत्तर नहिं।
पं. मिश्र जे लिखने छथि से हम उतारि रहल छी।
आमिष शब्दक सामान्य अर्थ अछि माँस; जे आमिष नहिं कहल जाइत अछि; से भेल निरामिष। मुदा शास्त्रमे आमिष शब्द पारिभाषिक थीक। किछु खाएवला वस्तु कें आमिषक संज्ञा देल गेल अछि।
एहिमे किछु अन्न, फल, मूल आदि सेहो छैक; तें शास्त्र मे जे-जे वस्तु आमिष अथवा सामिष मानि लेल गेल अछि; ओकर भिन्न वस्तु भेल-निरामिष।
तें एतए आमिषक अन्तर्गत राखल वस्तुक सूची दैत छी। जतए-जतए निरामिष भोजनक चर्चा छैक; ओतए एतेक वस्तु वर्जित बूझल जाए।
- कोनो जीव-जन्तुक हड्डी मिश्रित अथवा सूडा, पीलू आदि लागल कोनो वस्तु।
- डोका, सितुआ सँ बनाओल चून।
- चमडाक बनाओल बासन में राखल जल, जे विशेष रूपसँ मरुस्थल में व्यवहार होइत छल।
- जम्बीरी नेबो। एकरासँ भिन्न कमला, कागजी आदि नेबो पवित्र होइत अछि।
- बीजपूरक टाभ नेवो रूपमे प्रसिद्ध।
- उडीद। मुदा जँ ओ उडीद देवता अथवा पितर कें चढाओल गेल अछि; आ ओकर शेष भाग बचि गेल अछि; तँ ओ आमिष नहिं कहाओत। तें यज्ञसँ बँचल जे शेष उडीद से खाएल जा सकैत अछि।
- जे कोनो वस्तु आमिष कहल गेल अछि सेहो जँ विष्णु कें निवेदित कए देल जाए तँ ओहो निरामिष भेल।
- कोनो निरामिषो वस्तु जँ विष्णु कें निवेदित नहिं कएल गेल अछि तँ ओहो आमिष भेल।
- बदाम, गहूम आदिक ओरहा सेहो आमिष थीक। जेना केराव, बदाम आदि कें; जँ लत्ती अथवा गाछक संगहिं आगिमे झाडकाए देल जाए; तँ ओकरा आमिष मानल गेल अछि।
- जौ के ओरहा।
- मसुरी
- गाभिन गायक दूध।
- जाहि गायक बच्चा मरि गेल गेल हो तकर दूध।
- महिंसक दूध, दही घी इत्यादि सभ वस्तु।
- बकरी आ भेडीक दूध इत्यादि सभ वस्तु।
- जे गाय अपन बच्चा कें दूध पियबैत हो; अपवित्र वस्तु नहिं खाइत हो; दोसराक बच्चा कें दूध नै पियाबैत हो; ओकरा थनमे कोनो नै रहैक रोग रहैक ओकरे दूध आदि हविष्य थीक। एहिसँ भिन्न गायोक दूध आमिष थीक।
- मनुष्यक दूध।
- उसना चाउर।
- मूर (लहसुन, पियाजु, गाजर आ मूर सभकें एके कोटिमे राखल गेल अछि।)
- बोडा, कुरथी, कोदो, मडुआ, आंसु धान, ई सभ आमिष थीक।
- गुड़। प्राचीन काल मे कुसियारक रस दए पकवान आदि बनैत छल। जेना “कृत्यकल्पतरु” आदिमे सूर्यक प्रसादक रूपमे ‘कासार’ आ ‘सितासार’ आदिक निर्माण विधिमे देल अछि। बादमे गुडक व्यवहार होमए लागल। गुड जँ अपना ओतए पवित्रतापूर्वक बनाओल जाए; तँ व्यवहार कएल जा सकैत अछि। वर्तमान मे चीनी अपवित्र तथा गुड पवित्र मानि लेल गेल अछि।
हविष्य वस्तुक सूची
जाहि खाद्य पदार्थसँ हवन कएल जेबाक विधान अछि; से भेल हविष्य।एकर सोझ अर्थ छैक जेकर व्यवहार देव-पितरक काजमे हो, माने पवित्र खाद्य पदार्थ भेल हविष्य। शास्त्रमे बहुतो खाद्य पदार्थक निषेध कएल गेल अछि।
ओकरा सामिष कहि माँसक समान मानि वर्जित कएल गेल अछि। बहुत एहन वस्तु अछि; जेकर ने तँ निन्दा अछि आ ने निषेध।
मुदा बहुत खाद्य पदार्थक प्रशंसा कएल गेल अछि, विधान कएल गेल अछि; तें एहेन जे विहित खाद्य पदार्थ से भेल हविष्य। एकर सूची मिथिलाक परम्परामे कतेको धर्मशास्त्री देने छथि। एतए पं. गंगाधर मिश्रक देल गेल सूची संकलित अछि। प्रसिद्ध धर्मशास्त्रीय निबन्धकार अमृतनाथक ग्रन्थ कृत्यसारसमुच्चयक परिशिष्ट भागमे पं. गङ्गाधर मिश्र ई सूची देने छथि।)
- अगहनी धानक चाउर, जे उसिनल नै गेल हो।
- जाहि धानक भुस्सा आ गूडा उज्जर हो से उत्तम, जकर भुस्सा तँ उज्जर हो मुदा चाउर लाल हो; से मध्यम, आ जकर भुस्सा आ गूडा दूनू लाल हो से हविष्य नहिं थीक।
- खेरही, तिल, जौ, केराव, काउनि, ओरही (ओइरी जे बिना बाओग केने चर आदि मे उपजैत हो, आ अधपकुएमे झडि जाइत हो।)
- बथुआ, हिलमोचिका, सरहँची, करमी साग, कञ्चूक पात। पुदीना सेहो ईरानसँ अएबाक कारणें पवित्र खाद्य नहिं थीक।
- शतावरी आदि कंद, केउँआक कन्द, आरु, खम्हारु। कन्दमे आलू सेहो प्राचीन परम्पराक अनुसार हविष्यान्न नहिं थीक।
- सिंधा नोन आ समुद्री नोन हविष्य थीक।
- गायक दही आ घी। गायोक दूध ताबते धरि हविष्य थीक जा धरि ओहिसँ मक्खन (नेनु) आदि निकालल नै गेल हो।
- गायक घीक अभावमे तिलक तेलक दीप जरएबाक विधान अछि मुदा महिंसक घीसँ नहिं।
कटहर, आम, केरा, हरीर, पीपरि, जीर, धनी, सोंठि, तेतरि, केरा, हरफा, धात्री, एतेक हविष्य थीक।
- मिसरी हविष्य थीक, मुदा गुड आमिष थीक।
- विना तेलक पकाओल अर्थात् भूजल हविष्य सेहो आमिष थीक; मुदा गायक दूधमे रान्हल अथवा जलमे उसिनल. पायस, भात आदि हविष्यान्न थीक।
- बदाम (चना), राहरि, उडीदक दालि,
- गहूम ने तँ आमिष थीक आ ने हविष्यान्न, मुदा; जौक बदलामे गहूमक व्यवहार कएल जाए से उल्लेख भेटैत अछि। सत्यनारायणक कथा गहूमक व्यवहारक उल्लेख भेटैत अछि।
- हविष्यान्न मे जौ सभसँ ऊपर। तकर बाद गम्हरी आ तकर बाद अगहनी धान- ई क्रम अछि
- कार्तिक मे तँ एहूमे सँ बहुत रास हविष्य वस्तु कें अभक्ष्य मानल गेल अछि।
- मरीच हविष्य नहिं थीक।


text:
दरभंगा, मिथिला मिरर: मिथिला स्टूडेंट यूनियन द्वारा बृहस्पति दिन ललित नारायण मिथिला विश्वविद्यालय मे व्याप्त अव्यवस्थाक खिलाफ 11 सूत्री मांग के लय धरना प्रदर्शन कायल गेल। धरना प्रदर्शन कार्यक्रमक शुरुआत विश्वविद्यालय के चौरंगीक समीप आम सभाक आयोजन करैत कायल गेल। जतय छात्र सब विश्वविद्यालयक व्यवस्थाक खिलाफ रोष जताबैत एक स्वर मे यूनियनक मांग के सन्दर्भ मे अप्पन आवाज बुलंद केलक।
धरना प्रदर्शनक नेतृत्व यूनियनक विद्या भूषण राय कहलनि जे, विश्वविद्यालय मे नियमित वर्ग आ कक्षा सञ्चालन कायल जाय, यदि विश्वविद्यालय प्रशासन हमार 11 सूत्री मांग पर कार्रवाई नहि करैत अछि आ छात्र हितक हनन विश्व विद्यालय प्रशासन करैत रहल त हम अग्रेतर आंदोलन करबा पर बाध्य भय जायब।
ओतहि यूनियन के बिहार प्रभारी अविनाश भारद्वाज छात्र अधिकारक विषय मे बतौलनि। संगहि ओ कहलनि जे, आबय वला महीना मे संस्था विभिन्न माध्यम सं छात्र के जागरूक करत, विवि मे व्याप्त कुव्यवस्था के सुदृढ़ करबाक लेल कुलपति पर दबाव बनाओत। विवि प्रभारी अमित ठाकुर कहलनि जे, विवि अन्तर्गत सब कॉलेज मे छात्र सम्बन्धी मूलभूत सुविधाक लेल एकजुट होयब। कार्यक्रमक संचालन यूनियन के सेनानी मृत्युजय ठाकुर केलनि। आ धन्यवाद ज्ञापन करैत गणपति मिश्रा सब छात्र के एक जुट भय कुप्रबन्धनक खिलाफ संघर्ष करबाक आह्वान केलनि।


text:
अरिपन आ रंगोली दुइ अलग चीज थिकैक
अरिपन केर महत्व मिथिला में प्रशस्त छैक। अरिपन केर शोभा माटि पर पाड़य में छैक। मिथिला केर पवन माटि जाहि सँ जानकी स्वयं प्रकट भेलीह ओकर पुण्य आ प्रताप स्वतः कतेक महत्वपूर्ण भेल से सोचय योग्य विषय भेल। ताहि माटि पर गायक गोबर सँ निपलाक बाद चिकन माटि सँ लेप चढ़बैत ठाउँ पीढ़ी बनाकय विभिन्न प्रकारक यंत्रवत अरिपन पाड़ल जाइत छैक। सभ यंत्र केर अपन अलग आध्यात्मिक महत्व आ मर्म होइत छैक। मिथिला चूंकि ऋषि, मुनि आ ज्ञानी लोकनिक विकसित भूमि थिक, तेँ देवी-देवता केर आराधना में अरिपन बड पैघ भूमिका निभाबैत अछि। विदेहराज जनक समान उच्च आध्यात्मिक राजा, तिनकर शासित पुण्य भूमि ई मिथिला, समस्त निवासी पर्ण कुटीर आ जलस्रोत केर तीर पर निवास करैत जीवन, माटि, पानि, हवा, आगि आ आकाश – सम्पूर्ण पंचतत्व में लिप्त जीवन प्रणाली; से छल समग्र मिथिला।
आब मिथिला में विदेहनीति पर कय गोट लोकक जीवन चलैत अछि? आइ पर्ण कुटिया केर कतय महत्व बाँचल अछि? ओहि माटि आ पानि सहित समस्त पंचतत्व केँ कय गोटे आध्यात्मिक ज्ञान अनुसार देखैत, बुझैत आ अनुसरण करैत अछि? ई किछु महत्वपूर्ण सवाल जँ प्रत्येक ज्ञानी-प्रधानी स्वयं सँ पूछब त बुझय में आओत जे ई अरिपन केर प्रयोग कियैक लोपोन्मुख भेल जा रहल अछि। हम सब मिथिला केँ सिर्फ आभासी दुनिया मे जियैत छी। हम बेसी लोक अन्दर एक आ बाहर दोसर तरहक होइत छी। आइ हमरा सभक ज्ञान, मान आ ध्यान सबटा भौतिक सुख सुविधा पर केंद्रित रहैत अछि। हमर चिन्तन पुरखा समान लोककल्याण लेल कम, निजी परिपूर्ति लेल बेसी व्यग्र रहैत छी। यैह मूल कारण छियैक जे भौतिकतावादी संसार मे व्यवहृत सांसारिक, लोकलुभावन, आकर्षक, आडम्बरी व्यवहार दिश हम सब आजुक समय बेसी झुकल जा रहल छी। पर्ण कुटीर सँ पक्का मकान, अंगना-बारी-दलान सँ ड्राइंगरूम आ बालकनी में गार्डेनिंग कल्चर दिश अग्रसर भ गेल छी।
रंगोली में विभिन्न रंग केर उपयोग होइछ। आकृति कोनो पुष्प सदृश होइछ। पक्का मकान कल्चर में अरिपन अप्रासंगिक भ गेल, रंगोली में हम सब आकंठ डूबि गेलहुँ अछि। आब हम मिथिलावासी दुनियाक अन्य भौतिकतावादी जेकाँ देखबय वला प्रवृत्ति में पाबनि करब पसीन करैत छी। बनावटी फूल कहियो सुगन्ध नहि दय सकैत अछि से बुझितो कागजक फूल बनबैत छी आ से देखि-देखि आत्ममुग्ध होइत छी। संसारो केहेन भेल से देखू न! हाइब्रिड खेती में प्रकृति केँ सेहो हम सब भौतिकतावादी बना देलहुँ, फूल केर रंग, आकार, प्रकार, आदि सेहो मनमाफिक बना देलियैक। गुलाब सेहो गन्धहीन भ गेल! सुइया भोंकि दियौक राति में, भोरे भरि ठेहुन के सजमैन तोड़ि लिअ! अजब गजब भेल न दुनिया! रंगोली अरिपन पर हावी भेल, करवा चौथ बर्साइत पर हावी भेल, पश्चिमी सभ्यता आ संस्कृति भारतवर्षीय संस्कृति पर हावी भेल, त किछु नहि भेल! मस्त रहू, त्रस्त जुनि होउ।
हरिः हरः!!


text:
बेगुसराय/पटना। टीवी पर एकटा विज्ञापन अबैत अछि- बिजलीवाला घर। मक्रोटेक कंपनीक इ विज्ञापन बिहारक एकटा गाम लेल सटीक लगैत अछि। बेगूसराय जिला क गौरा गाम। अनहार स रोशनीक दिस विदा भ चुकल बिहारक एहि गाम कए बिजलीवाला गाम कहल जा सकैत अछि। एहि गाम मे लालटेन युग कए खत्म हेबाक एलान भ चुकल अछि। किछु दिन पहिने तक गौरा सेहो बिहारक आन गाम जेकां बिजली क किल्लत स परेशान छल। मुदा दू-तीन साल पहिने शुरु कैल गेल एकटा प्रयास एहि गामक परिचय बदलि देलक। आइ ओ शान स कहैत अछि जे दिल्ली-मुंबई जइसन महानगर भांति एहि गाम क सड़क पर सेहो स्ट्रीट लाइट जडैत अछि। एक बेर जखन गाम मे सरकारी प्रयास स स्ट्रीट लाइट क योजना शुरु भेल त बिजली क किल्लत स परेशान लोक अपन-अपन जरूरत क हिसाब स घर क छत पर एकटा सोलर पैनल लगा लेलथि आ आब ओ एलईडी या सीएफएल बल्ब स अपन घर कए रोशन केने छथि।
आइ एहि गामक लोक जखन दोसर गाम जाइत छथि त अपन गामक परिचय बिजलीवाला गाम क रूप मे दैत छथि। करीब 20,000 घर वाला एहि गाम मे आधा स बेसी लोक सोलर पैनल क जरिए बिजली क आनंद ल रहल अछि आ लालटेन बीतल जमाना क गप भ चुकल अछि।
बिहार मे बिहार अक्षय ऊर्जा विकास एजेंसी (ब्रेडा) राज्य मे अक्षय ऊर्जा क उपयोग बढे़बा लेल प्रयास करि रहल अछि। ब्रेडा क निदेशक डीएन झा क अनुसार एखन धरि ब्रेडा अपन संसाधन आ सरकार क मदद स बिहार मे करीब 30,000 बायोगैस प्लांट लगा चुकल अछि। एकर अलावा, लोक मे ईंधन क बचत क आदत डालबा लेल एजेंसी छह लाख स बेसी आधुनिक चूल्हा बनेलक अछि। करीब 35,000 सोलर लालटेन, 2,000 होम लाइट, 500 स बेसी स्ट्रीट लाइट, 500 सोलर कुकर आ एक लाख स बेसी सोलर वाटर हीटर क जरिए ब्रेडा राज्य क लोक मे अक्षय ऊर्जा क इस्तेमाल कए प्रोत्साहन देबा मे जुटल अछि।


text:
सर्वाधिक सशक्त मीडिया ‘सोशल मीडिया’ एखन समस्तीपुर जिलाक विद्यापतिनगरक मऊ दक्षिणबाड़ि टोलक एक्के परिवारक ५ व्यक्ति द्वारा आत्महत्याक घटना सँ दलमलित अछि। सवाल छैक जे ई आत्महत्या थिकैक या हत्या? जाहि तरहें ५ गोटेक फाँसीक फन्दा सँ लटकल लहास भेटलैक से स्वाभाविक रूप सँ आत्महत्या करबाक बोध करबैत अछि। लेकिन एहि क्षेत्र मे केहनो गरीबी सँ संघर्ष कय रहल परिवार एना आत्महत्या करबाक कोनो इतिहास नहि भेटैछ। भले परिवारक मुखिया, जेकर सम्बन्ध मे कर्ज लेबाक बात कहल जा रहल छैक, ओ आत्महत्या कइयो लियए, लेकिन ठोह भरिक बच्चा सब (क्रमशः १० आ ८ वर्षक दुइ पुत्र), धर्मपत्नी ३० वर्षक, माय ६५ वर्षक आ स्वयं ३५ वर्षक मुखिया एक संग फाँसी लगा लेत… ई पचय योग्य समाचार नहि अछि। घटनास्थलक अवस्था देखि ई आत्महत्याक केस बिल्कुल नहि लागि रहल अछि। दूर सँ फोटो देखितो ई आकलन लागि रहल अछि जे ई पाँचो लाश केँ कियो छठम्-सातम व्यक्तिक प्रभाव मे एहि अवस्था मे पहुँचायल गेल अछि। घरक बरेड़ी मे बान्हल फँसरीक फन्दा, एक्के रंग के डोरी, डोरीक लम्बाई, आदि बहुतो रास बात आत्महत्या नहि हेबाक आशंका पैदा कय रहल अछि।
पोस्टमार्टम रिपोर्ट आ पुलिसिया छानबीन सँ बात सब धीरे-धीरे बहरेबे करत। लेकिन हाल धरिक स्थिति सँ स्पष्ट छैक जे परिवार पर केकरो कुदृष्टि पड़ि गेल छलैक आ सम्भवतः सुतल अवस्था मे बेहोश कय केँ गला घोंटि हत्या कय सब केँ एक्के रंगक डोरीक फँदा मे एक्केठाम लटका देल गेल छैक, एहेन भयावह दृश्य अभैर रहल अछि। बेटी आ जमाय के स्टेटमेन्ट, ओहि दिन घर मे उपस्थिति (कोनो-कोनो समाचार मे लिखल गेल स्थिति मुताबिक) आ दोसर कोठली मे रहबाक अवस्था, ओहि दिन कर्ज देनिहार द्वारा परिवार संग झगड़ा आ मानसिक पीड़ा देबाक समाचार – समग्र मे स्थिति केँ रहस्यमय बनबैत अछि आर एहि घटनाक उचित छानबीन बहुत जरूरी अछि। हत्या या आत्महत्या – एहि दुनू लेल कियो न कियो जिम्मेदार अछि। ओहेन जिम्मेदार अपराधीक समाज मे मौजुदगी खतरा सँ खाली नहि अछि। प्रशासन द्वारा उचित आ कड़ा कार्रवाई एहि तरहक जिम्मेदार लोक पर करब द्रुत प्रभाव सँ जरूरी अछि।
गरीबी आ भुखमरीक मुद्दा उछालिकय राजनीति मे एहि तरहक वीभत्स घटना केँ फँसेनाय उचित नहि बुझि पड़ैछ। वर्तमान भारत मे सरकारक व्यवस्था आ पंचायती राज व्यवस्था संग-संग मानव समाज बीच आपसी लेनदेन, व्यवहार आ सहयोगक स्थिति पहिलुका घोर अभावक स्थिति सँ बेसी नीक छैक। तखन गरीबी आ कर्जा समय पर नहि चुका सकबाक कारण दबाव झेलैत कोनो परिवार एना अपन सम्पूर्ण परिवार केँ आत्महत्या करय लेल बाध्य होयत, ई अपच्य अछि। पुलिस प्रशासन द्वारा पूर्व मे पीड़ित परिवारक केस नहि लिखब आ जिम्मेदार लोक (कर्ज देनिहार) पर कोनो तरहक कानूनी भय (कार्रवाई) केर अनुभूति नहि देब सेहो एकटा मुख्य कारण थिक। प्रशासनक एहेन लापरवाही आ समाज मे पसैर रहल दण्डहीनताक अवस्था पर सब केँ सजग हेबाक चाही। गये दिन एहि तरहक घटना घटित होइत अछि जे कानूनक रक्षक स्वयं कानूनक भक्षक बनि जाइत अछि आर एहि तरहक भयावह दुर्घटना सँ समाज दलमलित भेल करैत अछि। मानव समाज चौकन्ना बनय। अराजक राजनीति आ भ्रष्ट प्रशासन सँ स्वयं केँ बचाबय।


text:
साभार के सी सूरज फेसबुक अपडेट
अत्यंत दुखद घटना । श्यामा नंद नाट्य कला परिषद, महिनाथपुर कय लेखक सह निर्देशक – परम पूज्य गुरुदेव जगमोहन झा आइ हमरा लोकनि सँ दूर भ पंचतत्व मे बिलीन भ गेलाह ।
नाटय कला परिषद के अपूरणीय क्षति भेल। हुनक रिक्त स्थान के भरय मे शायद कतेको बर्ष बीत जायत । कलाकार तँ बहुतो छथि, मुदा हिनक जे सहयोग एवं सर्मपण छल से नहि आजुक समय मे कियो छथि । आओर भविष्य मे सेहो नहि कियो लय सकता । चाहे 5 बर्ष के बच्चा हुए या 25 बर्ष के लड़का, सबहक संग अपना अभिनय सँ ग्रामीण के मंत्रमुग्ध कय दैत छलाह ।
मैथिली मे लगभग 15 टा नाटक लिखने छलाह । सब नाटकक मंचन भ गेल छल..। मुदा….. हुनक एकटा अभिलाषा पूर्ण नहि भेलैन्ह…। हुनक लिखल एकटा मैथिली नाटकक मंचन नहि भ सकलैन..। नाटक छी…लैला-मजनूं…। हुनक ईच्छा छलैन्हि जे ई नाटक एहि बर्ष मंचन करब .. मुदा ईश्वर के किछु और लीला छलैन्ह ।
एकटा कलाकार के नाते एहि बात के हमरो सदा अफसोस होयत रहत..। कलाकार के रूप में हमर जे पहचान बनल से हिनक देन छियैन..। जाहि ऋण सँ हम सदा हिनक ऋणी रहब..। हिनक अंतिम लिखल नाटक मंचन कय हिनका चरण कमल मे अर्पण कय श्रद्धाजँली देबैन्ह..।
हम सब कलाकार कँ तरफ सँ हिनका कोटि-कोटि नमन करैत छियैन..। आशा एवं पूर्ण विश्वास अछि जे हिनक आशीर्वाद सदा हमरा सब के भेटैत रहत…। ईश्वर सँ कामना करैत छी जे हिनक नाम सदा अमर रहैन…।🌹🌹🙏🌹


text:
मिथिलाक एकमात्र दहेज विरोधी संस्था व अभियान जे फेसबुक सँ यथार्थ धरातल धरि माँगरूपी दहेजक प्रतिकार तथा स्वेच्छाचारिता सँ स्वच्छ समाजक निर्माणार्थ विभिन्न कार्यक्रम व प्रचार आदि करैत अछि, ताहि संस्थाक संरक्षक – पंडित धर्मानन्द झा मुंबई सँ जुड़ल प्रायोजक संस्था ‘जरी मरी माता मन्दिर’ केर संग आइ सँ मिथिलाक सांस्कृतिक राजधानी मधुबनीक सुन्दर गाम परसौनी मे ‘काली दुर्गे राधे श्याम – गौरी शंकर सीता राम’ अष्टयाम संकीर्तनक आयोजन प्रारंभ केलनि अछि। पंडित धर्मानन्द झा अपन संकल्पक संग मिथिला भूमि पर आबिकय लोक सब मे जागृति प्रसार करबाक उद्देश्य सँ ई कार्यक्रम रखबाक जानकारी करौलनि अछि। संगहि, कोन तरहें ‘दहेज मुक्त मिथिला’ अपन विभिन्न अभियान केर संचालन सँ भारत, नेपाल आ विश्वक अन्य-अन्य ठाम मैथिलक वास-स्थल पर लोकप्रियता हासिल केलक अछि ताहि बात संग स्थानीय लोक केँ जानकारी करबैत ‘दहेज मुक्त समाज’ निर्माणार्थ सभा सेहो करबाक जानकारी करौलनि।
दहेज मुक्त मिथिलाक राष्ट्रीय अध्यक्ष पंकज झा मैथिली जिन्दाबाद संग बात करैत संस्थाक प्रतिबद्धता बारे जानकारी करौलनि। ओ कहलनि जे “दहेज़ मुक्त मिथिला अपन अभियान मे सदैब लागल अछि और लागल रहत। जा धैर समाज सँ दहेज़ रूपी दानव आ कलंक केर कारिख नहि पोइत देत, ई अभियान चलिते रहत।” श्री झा सहयोगी संस्था जरी मरी माता संकीर्तन समिति केर सहयोग सँ दहेज़ केँ खतम करबाक लेल विशाल शोभा यात्रा संग संकीर्तन केर आयोजन प्रारंभ होयबा पर संस्थाक सब सदस्य आत्मगर्वक अनुभूति कय रहला अछि आ संरक्षक पं. धर्मानंद झा संग शेषनारायण झा, सुधीर मंडल, दिलीप मंडल आदि केर सहयोग सँ इ कार्यक्रम सफलतापूर्वक संपन्न होयबाक लेल शुभकामना सेहो व्यक्त केलनि। ओ आह्वान करैत कहला जे “समस्त मिथिला में रहनिहार आसपास केर वासिन्दा सँ नेहोरा जे एजो यज्ञ केँ सफलता मे उपस्थित भऽ सहयोग दी।”
दहेज सँ समाज मे कन्या भ्रूण हत्या बढि रहल अछि। गरीबक बेटीक विवाह हेतु कर्जा केने बिना कल्याण नहि होइछ। दहेज लेनहारक सोझाँ विवाह मे खर्च-वर्च आ देखाबटी बेसी करबाक आडंबरी चाप सेहो नीके मात्रा मे मिथिलाक लोकक पूँजी-पलायनक मूल कारण बनि चुनौतीपूर्ण बनि गेल अछि। आदर्शवाद लगभग समाज मे खत्म भऽ गेल अछि। उन्टा जे गलत करैत अछि तेकरे समाज मे प्रतिष्ठा बेसी भेटबाक कूरीतिपूर्ण माहौल बनि गेल अछि। एहेन बिपरीत परिस्थिति मे दहेज मुक्त मिथिलाक अभियान आ एहि संग जुड़ि रहल युवा-युवतीक विशाल संख्या समाज मे नव राहतक बात मानल जा सकैत अछि।


text:
मैथिली मिथिलाः १० वर्ष पर दृष्टि
एहि बीच हमर निजी संचारधर्म निर्वहन मे काफी शिथिलता आबि गेल अछि। लेकिन चारू दिश संचारकर्म बढैत देखि अत्यधिक प्रसन्नता अछि। नित्य नव संचार माध्यम आ ताहि मे लाखों मैथिलक सक्रियतापूर्वक सहभागिता देखा रहल अछि।
विगत १० वर्ष मे जे-जे सपना देखलियैक मिथिला लेल से सबटा ओहिना सच भ’ रहल छैक जेना सोचलियैक। अपन भाषा सँ जुड़ाव हो, एकर पठनीयता बढय, साहित्यक प्रकाशन आ प्रसार हो, जगह-जगह जमघट भाषा-संस्कृति आ राजनीतिक अस्तित्व लेल हुए… बहुतो रास बात। सबटा पूरा भ’ रहल अछि। बहुत रास पूरा होयबाक क्रम मे अछि। संगठनक काज एखन धरि अधूरे अछि। जानि ई कहिया भ’ सकत!
२०११-१२ मे महिला आ युवा सहभागिता अत्यल्प छलैक। किछुए रास सजग मैथिल युवा एवं महिला समुदाय मैथिली-मिथिला विषय पर सजगता संग सक्रिय देखाइत रहथि। १० दिसम्बर २०१२ के जन्तर मन्तर पर युवा सहभागिता लेल राजनीतिक समझ सँ परिपूर्ण युवा Sagar Mishra जी सँ बेहतर सहभागिताक सत्प्रयास ओहिना स्मृति मे बनल अछि।
यूथ अफ मिथिला आ भ्वाइस अफ मिथिला जेहेन कतिपय सोशल मीडिया सँ मिथिला राज्य के आह्वान, समर्थन आ जनजागरण के मंच आ ताहि सँ जुड़ल सौंसे भारतक लगभग १०० गोट महत्वपूर्ण युवा मामूली बात नहि छलैक, सेहो मोन पड़ि रहल अछि।
हमहीं कनि देरी सँ राज्य केर मुद्दा पर समर्थन आ संग देनाय शुरू कएने रही, कारण अध्ययन आ अनुभवक कमी के कारण ‘पृथक् मिथिला राज्य’ केर मांग केँ ‘बिहार के विभाजन’ आ ‘विभाजन सँ कमजोर परिणाम’ केर परिकल्पना हमर मन-मस्तिष्क मे बैसल छल। परञ्च राज्य गीत मे मिथिला प्रति विभेदक स्थिति सँ सब बात स्पष्ट भ’ गेल जे ई बिहार हमरा सभक मौलिकता ओ ऐतिहासिकता केँ समाप्त करयवला ‘टूल’ थिक। एकरा सँ पृथक् भेने कल्याण अछि, नहि त ई किदैन-कहाँदैन मे फँसाकय हमरा सभक मौलिक पहिचान आ विशिष्ट सभ्यताक सदा-सदा लेल मृत्यु केँ दान दय देत।
२०१२ मे दिल्ली मे आयोजित बिहार राज्य दिवस आ ताहि मे सक्रिय संयोजक Hemant Jha भाइ केँ बिहारक मुख्यमंत्री नीतीश कुमार केँ गोटेक प्रश्न सहितक विज्ञप्ति सौंपबाक रेकर्ड अछि। २०१३ केर आरम्भ सँ अन्त धरि हमर जीवनक सर्वाधिक सक्रिय वर्ष रहल आ से पूरे-पूरी मिथिला राज्य लेल।
८ जनवरी २०१३ केर मिथिला चौक (कनाट प्लेस) केर कन्नारोहट कार्यक्रम, २२-२५ मार्च २०१३ केँ एकान्त सहित अन्य मिथिला राज्य प्रेमी लोकनिक जन्तर-मन्तरपर सामुहिक उपवास कार्यक्रम आ तदोपरान्त १४ अप्रैल २०१३ केँ बुराड़ी (दिल्ली) मे विश्व मैथिल संघ केर कार्यालय मे बजायल गेल बैसार मे ‘मिथिला राज्य निर्माण सेना’ एक युवा समूह केर स्थापना आ मिथिला राज्य लेल जनजागरणक संकल्प, १ जून सँ १० जून २०१३ लेल ९ जिलाक रथयात्रा आ ताहि मे भेटल अपार जनसमर्थन – पुनः दोसर यात्रा सुल्तानगंज सँ देवघर आ वासुकीनाथ धरिक मिथिला राज्य निर्माण यात्रा-२, पुनः तेसर यात्रा दुर्गा पूजाक समय मे दरभंगा-मधुबनीक ग्रामीण भेग मे सघन अभियान आ जनसभा, पुनः बिठौली जनसभा, डा. लक्ष्मण झा केर स्मारक स्थल रसियारी मे प्रथम संगठन सदस्यक शपथ-ग्रहण, मिथिला ग्रामीण जागरण यात्रा सुसारी, गलमा, लगमा, पाली, घनश्यामपुर आदिक सघन अभियान, संयुक्त मिथिला राज्य संघर्ष समिति संग सहकार्य, आदि अनेकों कार्य एहि वर्ष भेल। दिल्ली मे सक्रिय मिथिलावादी अभियानी लोकनि तत्कालीन राजनीतिक शिखर पुरुष सब संग ज्ञापन पत्र सहित, मिथिलाक विभिन्न मांग आदिक संग राज्य केर समर्थन लेल भेंटघांट कयलनि। जाहि मे भाजपाक राष्ट्रीय अध्यक्ष राजनाथ सिंह आ लोजपा राष्ट्रीय अध्यक्ष रामविलास पासवान प्रमुख रहथि। आदि।
आब १० वर्षक बाद जे स्थिति अछि से पहिने सँ कई गुना बेहतर भेल अछि। लेकिन संगठनक अभाव, मनमानी कार्यशैली, वगैर समुचित साहित्य केँ हो-होबाजी, आपसी कटुता आ वर्चस्ववादी सोच, श्रेय लुटबाक अति-कुत्सित खेला-वेला, जोर-जबरदस्ती कय केँ उचित सोच-विचार विरूद्ध माहौल बनायब…. ई सब किछु कमी-कमजोरी आइ धरि विद्यमान अछि। तखन त समय मुताबिक आगू बढ़ि रहल अछि आन्दोलन, धीरे-धीरे कमी-कमजोरी अवश्य दूर हेतैक से विश्वास अछि।
एहि वर्ष २०२२ मे दुइ गोट अति-महत्वपूर्ण कार्यक्रम होयत। एकटा विश्व मैथिल सम्मेलन दिल्ली आ दोसर दरभंगा मे विद्यापति सेवा संस्थान द्वारा स्वर्ण विद्यापति महोत्सव (५० वर्ष पूरा होयबाक उपलक्ष्य मे)। संगहि अन्तर्राष्ट्रीय मैथिली सम्मेलन एहि वर्ष अमेरिका मे आयोजित होमय जा रहल अछि, हालांकि एकर साहित्य एखन धरि कतहु नहि पढ़य लेल भेटल… अलंकारिके आयोजन सही लेकिन अमेरिका (दूर देश) केर आयोजन सँ दूर धरि सन्देश जायत से स्वाभाविक सोच अछि।
तहिना साहित्य क्षेत्र मे ‘मैथिली लिटरेचर फेस्टिवल’ द्वारा बहुत उच्चकोटिक योगदान भेल एहि बीच मे, कोरोनाकाल मे ई बाधित अछि से बाट खुजय। मिथिला चित्रकला आ सांस्कृतिक समूह केर वैश्वीकरण मे सेहो मैथिल आगू बढथि। स्थिति आरो बेहतर होयत। औद्योगिक-व्यवसायिक लगानी संग मैथिलक मड़ौसी केर समुचित दोहन लेल सेहो लोक सब जागथि आ आर्थिक गतिविधि तेज होय। पर्यटन मे भारत सरकार द्वारा प्रस्तावित रामायण सर्किट के अतिरिक्त मिथिला पर्यटन पर हम सब स्वयंसेवी संगठन सेहो जोर दी। शेष दोसर पोस्ट मे!
हरिः हरः!!


text:
आइटी पार्क, तारामंडल आ 100 बेडक सदर अस्पताल लेल बजट में भेल प्रावधान
बिहार मे 116886 करोड़ क बजट पेश, 71 प्रतिशत राशि होएत विकास पर खर्च
पटना। बिहार विधानसभा मे सरकार वित्तीय वर्ष 2014-।5 लेल 10 हजार 174 करोड़ क राजस्व बचत वाला 116 हजार 886 करोड़ टकाक बजट पेश केलक। बजट मे स करीब 71 प्रतिशत राशि विकास क कार्य पर खर्च होएत। सरकार दिस स पेश बजट मे दरभंगा कए तीनटा सनेस भेटल अछि। एहि मे आइटी पार्क, तारामंडल आ 100 बेडक सदर अस्पताल लेल बजट में प्रावधान कैल गेल अछि। एकर संगहि वैशाली मे शांति स्मृति स्तूप बनेबा लेल बजट प्रावधान सेहो कैल गेल अछि। विधानसभा मे प्रभारी वित्त मंत्री क रूप मे राज्य क जल संसाधन मंत्री विजय कुमार चौधरी वित्तीय वर्ष 2014-।5 क बजट पेश करैत कहला जे 116886.16 करोड़ क बजट चालू वित्तीय वर्ष क बजट आकार स 26.93 प्रतिशत पैघ अछि । एहि बजट मे राज्य सरकार क कर राजस्व स प्राप्ति 25662.95 करोड़ क अनुमान अछि जे चालू वित्तीय वर्ष बजट अनुमान स 22.42 प्रतिशत बेसी अछि। चौधरी कहला जे वित्तीय वर्ष 2014-।5 क बजट मे योजना व्यय 57655.12 करोड़ अछि जखनकि गैर योजना व्यय 59231.04 करोड़ अछि । ओ कहला जे एहि बजट मे राजस्व प्राप्ति क अनुमान 101939.46 करोड़ आ पूंजिगत प्राप्ति क अनुमान 14743.31 करोड़ अछि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
समस्तीपुर. बिहारमे सरकार द्वारा शराब पीबय-पीयबाक आ ओकर बिक्री पर पूर्ण रूप स’ प्रतिबंध लगा देल गेल अछि. एकरा बादो मोनमाना शराब पीबाक काज जारी अछि आ एहन खबरि लगातार सुर्खी बनि रहल अछि. बिहार सरकार एकरा रोकबाक जिम्मेदारी जाहि पुलिसके देलक अछि ज’ ओ अपने एहिमे डूमि जाय त’ फेर कोना सरकारक द्वारा बनाओल गेल कानूनके लागू कयल जायत?
किछु एहने मामिला समस्तीपुर जिलामे देखबा लेल भेटल अछि, जतय एगो दारोगाके शराब पीबाक अपराधमे सस्पेंड होमय पड़ल.
बिथान थानामे कार्यरत एगो दारोगा द्वारा तीन युवकके बान्हि क’ छेड़खानीक आरोपमे जमि क’ पीटबाक वीडियो वायरल भेल छल. एहि मामिलामे समस्तीपुर पुलिसक कप्तान विकास वर्मन जांचक आदेश रोसड़ा एसडीपीओके देने छलाह. एहि स’ पहिने जे एसडीपीओ साहबक जांच रिपोर्ट अबैत ओहि स’ पहिनहि दारोगाक काण्ड सोशल मीडियामे फेर स’ वायरल भ’ गेल.
एहि बेर बिथान थानाक दारोगा अवधेश सिंह शराब पीबैत पकड़ल गेलाह. एगो फोटो वायरल भेल जाहिमे दारोगाजी वर्दीमे शराबक चुस्की लैत नजरि आबि रहल छथि. शराब पीबैत दारोगा केर वायरल फोटो पर पुलिस अधीक्षक विकास बर्मन शीघ्र कार्रवाई कयलनि आ अवधेश सिंहके निलंबित क’ देलनि. दारोगा अवधेश सिंहक शराब पीबैत वायरल फोटो पर स्थानीय लोक समस्तीपुर पुलिस अधीक्षक स’ मांग कयलनि अछि जे हुनका गिरफ्तार क’ जेल पठाओल जाय. लोकक कहब अछि जे जखन पुलिसे एहन कृत्य करत त’ आम लोकनि की करत?


text:
कुंवर सिंह कबड्डी प्रतियोगिता लेल पटना पहुंचल अभिनेत्री नितू चंद्रा कए सनेस दैत नीतीश कुमार
I will suggest that we should appreciate every youth to take part in the regional sports game and spread our Indian culture around the world
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
पटना। एक बेर फेर साबित भ गेल जे देश कए बाट देखैनिहार बिहार अछि। 22 मार्च कए बिहार सौ सालक भ जाएत। एहि दिन कई का रिकार्ड बनत, मुदा एकटा रिकार्ड सबस महत्वपूर्ण अछि। ओहि दिन बिहार देश क एहन पहिल राज्य बनि जाएत जतए 14 साल तक क सबटा बच्चाक इलाज सरकार अपन खर्च स करवाउत। बच्चा क इलाज राज्य क प्राथमिक स्वास्थ्य उपकेन्द्र स लकए दिल्ली क एम्स सहित देश क सबटा पैघ संस्थान मे निःशुलक भ सकत।
सरकारी आंकडाक अनुसार एखन राज्य मे 14 साल तक क करीब 3.4 करोड़ बच्चा अछि। एहि मे स छह स 14 सालक अधिकतर बच्चा विद्यालय मे पढैत अछि। ‘नई पीढ़ी स्वास्थ्य गारंटी योजना’ क नाम स शुरू भ रहल इ कार्यक्रम क तहत राज्य क सबटा बच्चा कए एकटा हेल्थ कार्ड देल जाएत, जे ओकर निःशुल्क ईलाजक गारंटी होएत।
एहि योजना क शुभारम्भ 22 मार्च कए ‘बिहार दिवस’ क मौका पर मुख्यमंत्री नीतीश कुमार करताह। इ योजना राज्य क सबटा 11,000 स्वास्थ्य केंद्र आ स्वास्थ्य उपकेंद्र क संग-संग राज्य क करीब 70,000 प्राथमिक आ मध्य विद्यालय मे शुरू होएत।
राज्य क स्वास्थ्य विभाग क प्रधान सचिव अमरजीत सिन्हा कहला जे वर्तमान मे इ योजना अगिला पांच साल तक क लेल बनाउल गेल अछि, जाहि मे प्रत्येक वर्ष चारि माह तक बच्चा क बीच हेल्थ कार्ड बांटल जाएत। स्वास्थ्य केंद्र सहित विद्यालय आ गाम मे कैम्प लगाकए चरणबद्ध तरीका स बच्चा क स्वास्थ्य क जांच कैल जाएत।
हेल्थ कार्ड मे बच्चा क स्वास्थ्य स सम्बंधित सबटा रिकॉर्ड अंकित रहत। बच्चा क ऊंचाई, वजन, आंख, नाक, गला, चर्म रोग, कटल ठोर, दिल क स्थिति सहित सबटा विवरण एहि हेल्थ कार्ड मे रहत।
ओ कहला जे एहि योजना मे प्रतिवर्ष केवल 125 करोड़ टका खर्च हेबाक सम्भावाना अछि। योजना मे राज्य क सरकारी शिक्षक क सेहो सहयोग लेल जाएत। हेल्थ कार्ड क एकटा प्रति संबंधित विद्यालय कए देल जाएत, जेकरा प्रतिवर्ष अपडेट कैल जाएत।
सिन्हा कहला जे विश्व स्वास्थ्य संगठन आ स्वास्थ्य स संबंधित पत्रिका ‘लैनसेट’ क अध्ययन क मुताबिक भारत मे तीन साल तक क लगभग 55 प्रतिशत बच्चा कुपोषण क शिकार अछि। बिहार मे इ प्रतिशत आओर अछि। रिपोर्ट क मुताबिक छह साल तक क बच्चा मे आमतौर पर आंख, दांत, चर्म रोग आ दिल क रोग क समस्या बेसी रहैत अछि।


text:
पटना। बिहार सरकार राज्य मे सार्वजनिक निजी भागीदारी क तहत फिल्म सिटी क विकास क प्रस्ताव आमंत्रित केलक अछि। विश्व स्तर क फिल्म निर्माण इकाई क निर्माण क लेल चारिटा शहर- बिहटा, गया, हाजीपुर आ राजगीर पहचान कैल गेल अछि।
फिल्म निर्माणक बुनियादी सुविधा क अलावा, फिल्म सिटी मे पर्यटक क लेल होटल, शॉपिंग मॉल आ मनोरंजन पार्क होयत। एहि संबंध मे दू टा कंपनी अर्नेस्ट एंड यंग प्राइवेट लिमिटेड और ग्रांट थ्रोटन क अधिकारी प्रस्तावित फिल्म सिटी परियोजना पर एकटा पावर प्वाइंट प्रस्तुति सरकारक समक्ष देलथि अछि।
्र एहि परियोजनाक नोडल एजेंसी बुनियादी सुविधा विकास प्राधिकरण क प्रबंध निदेशक अनशुली आर्य क मुताबिक, दूनू कंपनी फिल्म सिटी परियोजना क प्रभावशाली प्रस्तुति पेश केलक अछि। एहि परियोजना क वित्तीय बोली एखन नहि खुलल अछि, मुदा आशा अछि जे एहि दूनू मे स ककरो एकर विकास ठेका देल जाइत।
ओ कहला जे राज्य सरकार स्थल कए अंतिम रूप देबा स पहिने एहि प्रस्ताव क व्यवहार्यता क अध्ययन करत। फिल्म सिटी हवाई अड्डे क लग मे हेबाक चाही किया कि इ एकटा नीक संपर्क मार्ग अछि। एकर अलावा, साइट स्थान शूटिंग क लेल प्राकृतिक सौंदर्य स अमीर हेबाक चाही। होटल क निर्माण विश्व स्तर क आवास आदि एहि परियोजना मे पहिने स शामिल अछि।
ओ कहला जे प्रस्तावित फिल्म सिटी क लेल लगभग 100 एकड़ जमीन सरकार पट्टा पर उपलब्ध कराउत। जखन कि फिल्म निर्माण स संबंधित संरचना परियोजना क लेल चयनित कंपनी द्वारा विकसित कैल जाइत । बिहार अधिक स अधिक फिल्म निर्माता कए आकर्षित करबाक लेल इ परियोजना शीघ्र पूरा करय चाहैत अछि। एहि ठाम हाल क वर्र्ष मे भोजपुरी फिल्मक निमार्ण मे काफी बढोतरी देखबा मे आयल अछि।


text:
दरभंगा। 31 जनवरी। [प्रणव कुमार चौधरी] दरभंगा जिलाक हायाघाट प्रखंडक मिथिला स्टूडेंट यूनियनक हायाघाट इकाई केर तत्वावधान मे 4 फरवरी, 2018 केँ मिथिला प्रतिभा खोज परीक्षाक आयोजन होमै बला अछि। जाहिमे वर्ग 8वी, 9वी,10वी केर छात्र छात्रा भाग लेत। मिथिला स्टूडेंट यूनियन हायाघाट क्षेत्रक मेधावी छात्र छात्रा सभकेँ अप्पन प्रतिभा उजागर करबाक मौका द' रहल अछि। जे छात्र छात्रा एहि परीक्षा मे प्रथम स्थान आनत हुनका संस्थाक दिस सँ सम्मानित कायल जायत।
मिथिला स्टुडेंट युनियन (MSU) आगा एहि तरहक प्रतिभा परीक्षाक आयोजन करैत रहत। जाहिसँ छात्र छात्रा सबक किताबक ज्ञान केर संगे - संग समुचित विकास सेहो होयत। एहि परीक्षा मे जे बच्चा प्रथम श्रेणी सँ उत्तीर्ण हेता हुनका डी सी सी कोचिंग सेंटर मे पूरा एक बरख धरी निःशुल्क पढ़ाओल जायत। ओतहि द्वितीय स्थान प्राप्त करनिहारक कोचिंग शुल्क मे 50% छुट देल जायत। 1 सँ 50 धरीक स्थान प्राप्त करनिहार बच्चा सभकेँ किताब कॉपी देल जायत। जतेक बच्चा एहि परीक्षा मे भाग लेत हुनका सभकेँ 2 मासक स्पीकिंग इंग्लिश कोर्स निःशुल्क कराओल जायत। ई सभ सुविधा डि सी सी कोचिंग सेंटर दिस सँ देल जायत।


text:
वैदिक संस्कृत 2000 ईसापूर्व सँ लैक 600 ईसापूर्व तक बोलै जाबै बला एगो हिंद-आर्य भाषा छेलै। इ संस्कृत क पूर्वज भाषा छेलै अरो मूल-हिंद-ईरानी भाषासमूह क खूब निकट क सन्तान छेलै। वैदिक संस्कृत आरो अवस्ताई भाषा (प्राचीनतम ज्ञात ईरानी भाषा) एक-दोसरौ केरौ बहुत निकट छेलै। वैदिक संस्कृत भारोपीय भाषासमूह क हिंद-ईरानी भाषासमूह के शाखा क सबसँ प्राचीन प्रामाणिक भाषा छेकै।
अवस्तई फ़ारसी आरो वैदिक संस्कृत क तुलनाEdit
19मां शताब्दी मँ अवस्ताई फ़ारसी आरो वैदिक संस्कृत दोनो प पश्चिमी विद्वानों क नजर नया-नया पड़लौ छेलै आरो इ दोनो केरौ गाढ़ौ सम्बन्ध क तथ्य हुनकौ सामना जल्दिये आबी गेलै।
आरो
एकरो देखौEdit
बाहरी कड़ीEdit
- स्वदेश हिंद-ईरानी मूल शब्दावली शब्दौ क सूची (विक्षनरी सँ स्वदेश सूची सिनी क परिशिष्ट)
- भारोपीय संस्कृति क विश्वकोश (1997)
- टेक्सास विश्वविद्यालय केरौ भाषाई अनुसंधान केंद्र मँ: ऑनलाइन पुस्तकौ क सूची, भारोपीय लेक्सिकॉन
- मूल-भारोपीय लेक्सिकॉन हेलसिंकी विश्वविद्यालय मँ, आधुनिक भाषा विभाग, विश्व संस्कृति विभाग, भारत-यूरोपीय अध्ययन
- भारोपीय व्याकरण, सिंटैक्स आरो व्युत्पत्ति शब्दकोश
- भारोपीय लेक्सिकल कॉग्नेसी डेटाबेस
- ग्लोटोथेक - प्राचीन भारोपीय व्याकरण ऑनलाइन, प्राचीन भारोपीय भाषासमूह प वीडियो व्याख्यान क एगो ऑनलाइन संग्रह


text:
रेखा झा।
सावित्री एक राजा के बेटी रहैत अपन वैध्वय के बात जानैत मानसिक रूप स पहिने सत्यवान के वरण क चुकल रहैथ। कतेक पैघ बात सीखा देलथि जे मानसिक स्थिति में (मोन में) अगर केयो जगह बना लेने अइ त फेर एहि पर अडिग भ दोसर ठाम मोनक चंचलता रोकू। आधुनिक युग मे नित्य प्रति लोक परिधान जकां किछु दिन पर रिश्ता सेहो बदलि रहल छथि बहुत छोट छोट बात पर। इ सीख सावित्री स लेबाक चाही जे मानसिक अवस्था अगर मजबूती के संग संतुलित राखब त केहनो समस्या के समाधान अहां क सकैत छी। अपन मजबूत ह्दय के संग आत्मबल अबैत अइ।
दोसर बात इ जे मानसिक वरण, कर्म कोनो जगह पूरा भ सकैत अइ जाहि लेल देखू त अध्यात्म में मानसिक पूजा तक स्वीकृति के वर्णन अइ। अहां के पूजा स्वीकार हैत अगर भावना अटल आ शुद्ध रहै त।
मृत्यु के दिन अगर लोक के पता रहै त पूरा दुनियां संग्रह में लागि जैत जे की जमा क ली जे हमर बाद सबके सुख होइ । चिंता स लोक अधमरू पहिनहि भ जैत मुदा सावित्री सब किछु जनितो कनिको विचलित नहि रहैथ। मनुष्य विचलित आ दुख के स्थिति मे सबस बेसी ठगा जाइत रहल चाहे डॉक्टर रहै वा वकील या कोनो पंडित। दुख के समय एहन लोक सब फायदा उठबै लागत जं अहां बहुत विचलित भ समस्या के तुरत समाधान चाहब त। सावित्री धैर्य, संतुलन के संग अपन स्वामी के संग दैत यमराज स चातुर्यपूर्ण बात करैथ हुनका स हुनके बात स पति के आयु वापस करा लेली इ बहुत मामूली बात नइ।
हम नमन करै छी सदैव जे हरेक नारी के एहने बुद्धि आ मोन स मजबूती ओ प्रदान करैत रहैथ।
सत्यवान सेहो राजकुमार रहैथ मुदा राज्यहरण के कारण अपन अंधा मां पिता के संग वन में बास करैत रहैथ। समय के प्रभाव कमजोर छलैनि त बिल्कुल उत्तावलापन हुनका मे नहि छल। अहि स इ सीख भेटैत रहल जे समय ककरो एक रंग नहि रहत जाहि पर अपन वश नइ मुदा मनुष्य के कर्म, वचन आ आदर्श त सब दिन संग रहत ओहि पर चलबाक अछि। कहां सत्यवान अपनी पत्नी के पिता (श्वसुर) के घर में शरण लेलथि या हुनका स किछु मांग क सुखी जीवन यापन केलथि? ओ जाहि अवस्था मे सावित्री के वरण कयलथि ओहि अवस्था मे पतिधर्म के निर्वाह केलनि। आधुनिक युग मे कनिक कमी मां बाप जमाय के क दै छथि त जिंदगी भरि के लेल बेटी के ताना सुनै परत आ जान तक पर बनि आयत। इ बड्ड पैघ सीख समाज के द गेलथि सत्यवान। सच बजनाइ के अटल दृढ सिद्धांत के साथ ओ जीवित भ गेला।
मानव अगर एकोटा सिद्धांत जीवन मे अटल राखै त कष्ट बहुत हेतइ मुदा वैह सिद्धांत ओकर कवच के काज करैत अइ। मानवीय मूल्य के अमूल्य द्रष्टा छथि हमर सबहक सावित्री सत्यवान ।अहि दुनू गोटे के मूल्यवान आदर्श के सदैव धरा पर स्थापित करबाक लेल हिनक पूजा सब साल जेठ अमावास्या के तिथी निर्घारित कैल गेल अइ। हम सब नारी हुनका संगे, हुनक सिद्धांत के संगे प्रकृति के लंबा आयु के वरदान भेटल बरगद गाछ के साक्षी मानि सदैव दुनु के नमन करै छी। सबहक घर कुल में सावित्री सनक मानसिक मजबूती वाली कन्या रहै आ एक आदर्श जीवन मे पालन करै वाला पुत्र रहै त हुनक मानव जीवन हरदम एक कीर्तिमान स्थापित करत।


text: पटना । बिहार सरकार नवजात शिशु क टीकाकरण समय पर करेबा लेल एसएमएस पठा कए अभिभावक कए सूचित करबाक एकटा योजना शुरू करए जा रहल अछि। राज्य नवजात केयर कोर समिति क पटना मे आयोजित बैठक कए संबोधित करैत राज्य स्वास्थ्य समिति क कार्यपालक निदेशक संजय कुमार कहला जे इ योजना अगिला महीना स शुरू करि देल जाएत आ एहि मे आंगनबाडी सेविका आ आशा क मदद लेल जाएत। ओ कहला जे मुख्यमंत्री नीतीश कुमार वर्ष 2010 कए नवजात शिशु वर्ष क रूप मे घोषित केलथि अछि आ एक स सात अगस्त क सप्ताह प्रदेश सरकार द्वारा स्तनपान सप्ताह क रूप मे मनाउल जाएत। उल्लेखनीय अछि जे बिहार मे प्रतिवर्ष 29 लाख बच्चा जन्म लैत अछि जाहि मे स एक लाख चारि सप्ताह क उम्र तक, 1.60 लाख एक साल क भीतर आ 2.10 लाख बच्चा क पांच साल क भीतर मौत भ जाइत अछि, जखन कि प्रसव क दौरान प्रति वर्ष 9360 माता क मृत्य होइत अछि। संजय कहला जे नवजात शिशु क समेकित देखभाल क लेल एहि साल क अन्त तक जे मुख्य लक्ष्य हासिल करबाक अछि ओकर तहत स्वास्थ्य विभाग क प्रमुख सचिव आ जिलाधिकारी सबहक अध्यक्षता मे राज्य मे जिला नवजात शिशु देखभाल समिति क गठन कैल जा रहल अछि।


text:
पटना। बिहार क पर्यटन स्थलक प्रति विदेशी पर्यटक कए आकर्षण लगातार बढि़ रहल अछि। बीतल समय मे कानून व्यवस्था क खराब स्थिति आ पर्यटक स्थल क उपेक्षा क कारण पर्यटक कए बिहार भ्रमण क रफ्तार कम छल। मुदा पिछला तीन साल मे बाहर स आबै वाला लोक क गति काफी तेज भ रहल अछि। देशी पर्यटक क लगाव सेहो बढ़ल अछि, मुदा दोसर देश स आबै वाला क संख्या बेसी तेजी स बढ़ल अछि। नालंदा, राजगीर, गया व बोधगया विदेशी पर्यटक क आकर्षण क मुख्य केन्द्र रहल अछि। पिछले तीन वर्ष क हिसाब देखला पर पता चलैत अछि जे 2005 में बिहार आबैवाला विदेशी पर्यटक क संख्या 63.3 हजार छल। 2006 मे इ संख्या बढि़कए 94.4 हजार भेल, जखन कि 07 मे 177.4 हजार विदेशी बिहार भ्रमण केलथि। 2008 मे इ आंकड़ा मे आओर तेजी स इजाफा भेल। एहि साल दोसर देशों स 391.3 हजार लोग बिहार एलाह। 2009क दस माह मे इ आंकड़ा 300 हजार कए पार करि चुकल अछि, जखन कि आधा साल बाकी अछि।
पर्यटन व्यवसाय स जुड़ल एनके शर्मा कहैत छथि जे पिछला साल पर्यटकक संख्या में वृद्घि रफ्तार धेलक। 2008क जुलाई से सितम्बर, एहि तीन माह मे बिहार आबैवाला क संख्या 1 लाख 26 हजार छल। जुलाई से सितम्बर क बीच क गप करि त 2007 मे एहि अवधि मे गया मे 791.13 हजार विदेशी पर्यटक आएला, जखकि 08 मे 1959.5 विदेशी आएला। एहि अवधि मे बोधगया आबैवाला क संख्या 3.1 हजार आ 7.3 हजार रहल। राजगीर मे इ 4.4 हजार स बढि़कए 83 हजार भेल।
राज्य सरकार सेहो मानैत अछि जे राज्य मे पर्यटन कए प्रमुख उद्योग क रूप मे विकसित हेबाक संभावना क बावजूद अतीत मे पर्यटन उपेक्षित रहल। बेहतर संपर्क सुविधा आ संबंधित विभाग क बीच समन्वय क अभाव मे सेहो पर्यटन लगातार उपेक्षित रहल अछि। सरकार क दावा त एहन अछि जे दोसर कोनो राज्य एहि मामला मे एतबा संपन्न नहि अछि, जाहि ठाम देशी-विदेशी पर्यटक कए आकर्षित करबाक लिहाज स इतिहास, सभ्यता, धर्म और संस्कृति क एतबा विधितापूर्ण खजाना छैक।
प्रदेश क पर्यटन स्थल क भ्रमण पर आबैवाला देशी-विदेशी यात्री क गप करि त 2005 मे जतय 69.44 लाख पर्यटक आएला, त 2006 मे 107.65 लाख भ गेल। 2007 मे इ 105.30 लाख रहल। 2008 मे 129.25 लाख रहल। 2009 क अप्रैल माह धरि इ संख्या 78.07 लाख अछि। पर्यटन विभाग क कहब अछि जे गया, बोधगया, राजगीर, वैशाली, पावापुरी, पटना साहेब सन अनेक धार्मिक स्थल अछि। पर्यटक कए आकर्षित करबा लेल हिनकर विकास कैल जा रहल अछि। योग अनिवासी भारतीय मे काफी लोकप्रिय भ चुकल अछि। एकरा ध्यान मे राखि योग क पाठ्यक्रम चाहनिहार पर्यटक लेल विभाग दू आ तीन सप्ताह क पैकेज तैयार केलक अछि। इ मुंगेर योगाश्रम स जोड़ल गेल अछि। गया क पितृपक्ष मेला क महत्व कए देखैत पिंडदान पैकेज सेहो प्रारंभ कैल गेल अछि। ट्रेस योर रूट्स नामक तेसर पैकेज तैयार भ चुकल अछि। जे अनिवासी भारतीय क बीच काफी लोकप्रिय भ रहल अछि। एकरा संग-संग बिहारक ओ स्थान जे एखन धरि पर्यटनक मानचित्र स ओझल अछि ओकर विकास लेल खास योजना तैयार कैल जा रहल अछि। जाहि मे सीता स जुड़ल सीता सर्किट पर काज लगभग पूरा भ चुकल अछि। गंगा मे जहाज पर रेस्त्रां सेहो पर्यटकक लेल आकर्षणक केंद्र बनत।


text:
आइ बहुत गोटेक बीच ई भ्रम पसरि रहल छनि जे कैथी आ तिरहुता एके थीक। संगहि इहो भ्रम पसरि रहल छनि जे तिरहुता आ मिथिलाक्षर दू लिपि थीक।
ई भ्रम स्वयं पसरल अथवा पसारल गेल- पसारल जा रहल अछि, से खोजक विषय थीक। जँ जानि बूझि कए ई भ्रम पसारल जा रहल अछि तँ एकरा मिथिला आ मैथिलीक विरुद्ध बड़ पैघ षड्यंत्र बुझू।
कैथी आ तिरहुता दू लिपि थीक
एतए हम सभसँ पहिने कैथी आ तिरहुताक बीचक अंतर स्पष्ट करैत छी। कैथी वास्तवमे देवनागरीक सरल रूप थीक। संयुक्त अक्षर, ह्रस्व ईकार, दीर्घ ईकार, ह्रस्व उकार दीर्घ ऊकारक फेरमे नै पड़ि, जेना भेल तेना, लीखि लेबाक पद्धति थीक। सरल रूप रहबाक कारणें लिखबामे सुविधा भेलैक तेँ एकर प्रचार-प्रसार भेलैक। अधिकांश लोक एहि लिपिमे लिखए लगलाह। सामान्य जनतामे देवनागरीक एहि रूपक प्रचार भेल। एकरा Customized Script कहबाक चाही। एकर नमूना देखि सकैत छी
मिथिलाक्षर आ तिरहुता एके लिपि थीक
ई दूनू एके लिपिक नाम थीक, जेना बंगाक्षर आ बंगला दूनू नाम मे कोनो अंतर नहि, तहिना मितिलाक्षर आ तिरहुतामे कोनो अंतर नहि अछि। ई देवनागरी परिवारसँ भिन्न त्रिकोणीय लिपि थीक। भारतक सभ भाषा एहि लिपिमे लिखल जा सकैत अछि। सभ ध्वनिक लेल देवनागरिए जकाँ पृथक् वर्ण अछि। एकरा Standard Script कहबाक चाही।
एहि विवेचनसँ स्पष्ट अछि कैथी आ तिरहुता वा मिथिलाक्षर भिन्न लिपि थीक।


text:
बिहार के राज्यपाल रही चुकल रामनाथ कोविंद राष्ट्रपति बनलाक बाद पहिल बेर बिहार आएब रहल छथि। प्राप्त जानकारी केर मुताबिक कृषि रोडमैप मे फसल केर संगे संग मत्स्यपालन, पशुपालन, सहकारिता जेहन क्षेत्र मे तरक्की केर अपार संभावना अछि आओर ऐना मे राष्ट्रपति के ई दौरा महत्वपूर्ण मानल जे रहल अछि।
प्राप्त खबैर केर मुताविक बिहार केँ पूर्व राज्यपाल आओर वर्तमान राष्ट्रपति रामनाथ कोविंद आय11.25 बजे विशेष सेवा विमान सँ पटना पहुंचता। कार्यक्रम केर संबंध मे भेटल जानकारी केर मुताबिक 11.45 बजे कोविंद राजेंद्र बाबू केर प्रतिमा पर माल्यार्पण करता।
कृषि फीडर केर शुरुआतक लेल रामनाथ कोविंद दिन के करीब 12 बजे कन्वेंशन सेंटर पहुंचता। कार्यक्रम के बाद राष्ट्रपति 1.05 बजे जय प्रकाश नारायण केर प्रतिमा पर माल्यार्पण करता। बताओल जे रहल अछि कि कार्यक्रम के बाद राष्ट्रपति सीधा राजभवन पहुंचता आओर फेर 3.30 मिनट पर दिल्ली लेल रवाना भ' जेता।